Merinok eta Lizardik final handian bizitakoa ahaztu ezinik jarraitzen dute – Euskal Heriko XISTERA Kluben Kluba\nMerinok eta Lizardik irabazi zuten Nesken Xistera Zirkuitua, Markina-Xemeinen jokatu zen final handian Aldazabal eta Calvo 2-0 mendean hartuta.\nEneritz Lizardirentzat bigarren finala zen. Iaz ere jokatu baitzuen, nahiz eta ez zuen irabazi. Bere ustetan, biak ere tankera handia izan omen zuten. “Ez dut uste gehiegi aldatu denik, nire sentsazioak tankerakoak ziren. Markina-Xemeingo pilotalekua handia da, eta horrenbeste jenderen aurrean jokatzeak zirrara berezia egiten du´´, esan zuen.\nNaroa Merinorenzat lehen finala zen, eta urduri samar kantxaratu zela esan zuen. ´´Hasieran urduri samar kantxaratu nintzen. Behin irabazten hasi ginenean, indarra eman zidan, konfiantza hartu nuen, eta gero lasaiago aritu nintzen´´, esaten du aurrelari tolosarrak.\nIzan ere, finalaren aurretik ez omen zeukan irabaziko zuenaren itxaropen gehiegi. ´´Urduri nengoen, eta ez nuela irabaziko uste nuen. Gero, finalean gauzak ongi egin genituen, eta indarra eman zidan´´, aitortzen du Naroak.\nEneritzen esanetan, bi bikoteak kantxaratu omen ziren urduri. ´´Nik uste dut lau pilotariak atera ginela urduri. Partidak aurrera egin ala, lasaitzen joan ginen. Lehen jokoa irabazi egin genuen, eta horrek nolabaiteko lasaitasuna eman zigun´´, esan zuen atzelari mutrikuarrak.\nLizardiren ustez ez omen zen aparteko gakorik egon finalean. ´´Nik uste dut ez zela gakorik egon. Guk garbi geneukan nik jarraitu egin behar nuela atzean ematen, eta aurrean Naroak aukera zuenean amaitu. Gauzak ongi atera zitzaizkigun, eta amaieran poz handia izan zen´´, adierazi zuen Lizardik.\nTxapelketa bera ez omen da izan erraza Merinorentzat. ´´ Hasieran ez nintzen ongi hasi. Galdu egiten nituen partidak, eta horrek kezka sortzen zidan, antsietatea ere bai, baina behin lehen garaipena lortu nuenetik, gauzak hobetzen joan dira, eta oso gustura amaitu dut txapelketa´´, dio Merinok.\nLizardi gustura geratu da orokorrean egin duenarekin. ´´Ni gustura geratu naiz egindako txapelketarekin, baina ez horrekin bakarrik, baita nesken zesta punta gora doala ikusteak ere poz handia ematen dit. Horren atzetik lan asko dago, jende asko ari da lanean. Hasi nintzenean ia neskarik ez zegoen, eta orain horrenbeste ikusteak sekulako poza ematen du´´, esaten du Eneritzek.\nFinalean bizitako giroaz ere gustura mintzatu ziren biak. ´´Frontoia horrenbeste lagunekin ikustea handia da, dena beteta ikustea izugarria, normalean ez dugu horrenbeste ikusleren aurrean jokatzen, ez gaude ohituta, eta horrek nolabaiteko presioa sortzen dizu, baina gustagarria da´´, adierazi zuen Merinok.\nOrain, etorkizunari aurpegian irrifarrea duela begiratzen dio aurrelari tolosarrak. ´´Honelako final bat irabaztea izugarria da, eta aurrera egiteko indar handia ematen du´´, esaten du Merinok. Egoera beretsuan aurkitzen da Eneritz Lizardi ere. Hasi aurretik esan zuen iaz ez zuela irabazi eta aurten garaipena lortzea egokitzen zitzaiola, eta helburua beteta, mutrikuarra ere oso pozik dago.\nAntxonek eta Goixerrik finalean lehen jokoa irabaztea garrantzitsua izan zela diote


Udala Askogainen eskura pasa da - Ergoiena - Guaixe.eus\nUdala Askogainen eskura pasa da\nGuaixe 2019-06-01 12:27\nGizona Ergoienako udaletxean sartzen.\nJoseba Imaz Berastegik udalaren aginte makila Emeterio Senar Elsori emanen dio.\nHauteskunde errolda 377 353\nParte hartzea 226 % 59,94 266 % 75,35\nAbstentzioa 151 % 40,05 87 % 24,64\nBoto baliagarriak 224 % 99,11 257 % 96,61\nBoto baliogabeak 2 % 0,88 9 % 3,38\nZerrendei emandakoak 212 % 93,80 252 % 94,73\nBoto zuriak 12 % 5,3 5 % 1,87\nAskogain 126 (% 56,25) 4 113 (% 43,97) 3\nBatzarramendi 86 (% 38,39) 3 139 (% 54,09) 4\nHauteskunde errolda 327 353\nParte hartzea 225 % 68,80 267 % 75, 63\nAbstentzioa 102 % 31,19 86 % 24,36\nBoto baliagarriak 224 % 99,55 263 % 99,61\nBoto baliogabeak 1 % 0,44 4 % 1,49\nZerrendei emandakoak 220 % 97,77 258 % 96,62\nBoto zuriak 4 % 1,77 5 % 1,87\nEH Bildu 94 % 41,96 124 % 47,15\nGeroa Bai 90 % 40,18 84 % 31,94\nNA+ 18 % 8,04 24 % 8,74\nPSN-PSOE 16 % 7,14 10 % 3,80\nAhal dugu 2 % 0,89 16 % 6,08\nUpyD 1 % 0,38\nBi hautagaitza independente aurkeztu ziren, atzera ere, Ergoienako Udal hauteskundeetara. Legegintzaldi honetan alkatetza izan duen Batzarramendik alkatetza galdu du eta Askogainen eskura pasa da. Lau urteren bueltan, berriro, Askogain udal agintean izanen da. Emeterio Senar Elso lizerratarra buru zuen hautagaitzak 126 boto jaso zituen (% 56,25), aurreko deialdian baino 13 boto gehiago (% 11,5). Batzarramendirendako ergoendarren 86 boto izan ziren (% 38,39), 53 boto gutxiago (% 38,13). Parte-hartzea % 59,95ekoa izan zen, 15,4 puntu txikiagoa. Boto baliogabeak 2 (7 gutxiago, % 77,77) eta txuriak 12 izan ziren (7 gehiago, % 140).\n1. Emeterio Senar Elso\n2. Miguel Jesus Navarro Andueza\n3. Maite Bakaikoa Navarro\n4. Blanca Reyes Senar Solis\n1. Ibai Alonso Suarez\n2. Eneka Lizarraga Unanua\n3. Javier Mozo Lizarraga\nNafarroako Parlamentuko hauteskundeetan boto gehien EH Bilduk jaso ditu Ergoienan, 94 (% 41,96), aurrekoan baino 30 boto gutxiago (% 24,19). Geroa Baik 90 boto eskuratu zituen (% 40,18), 6 gehiago (% 7,14). Navarra Sumarendako 18 ergoendarren botoak izan ziren (% 8,04), 2015ean UPNk, PPk eta UpyDk lortutako 24ak baino 6 gutxiago (% 25). PSNrendako Ergoienako 16 boto izan dira (% 7,14), 6 boto gehiago (% 60). Azkenik, Ahal Duguk 2 boto (% 0,89) jaso zuen ibarrean, 14 gutxiago (% 87,5). Legegintzaldi honetan lauko gobernuari eutsi dioten indarrek Ergoienan 186 boto jaso dituzte, duela lau urte baino 38 boto gutxiago (% 16,96). Parte-hartzea % 68,81koa izan zen, 2015ean baino 6,83 puntu txikiagoa. Boto baliogabe bakarra izan zen eta txuriak lau.\nEH Bildu izan da Europako Parlamenturako hauteskundeetan ergoendarren babes handiena jaso duen hautagaitza: 118 boto (% 53,15), 2014an koalizioa hartzen zuen Herriek Erabaki hautagaitzak baino 31 boto gehiago (% 35,63). Ergoienako Europako botoetatik 61 boto Geroa Bairendako izan dira (% 27,48). PSNk 19 jaso zituen (% 8,56), 14 gehiago (% 280). Ahal Duguk eta PPk 10na boto jaso zituzten (% 4,5). Moreek 9 boto igo zituzten bitartean (% 900), popularrek bat galdu zuten (% 9,09). Azkenik, Ciudadanosendako boto bat izan da (% 0,45).


kritiken hemeroteka » Testuen autonomia edo independentzia\nTerra Sigillata / Joxe Austin Arrieta / Txalaparta, 2008\nTestuen autonomia edo independentzia Bixente Serrano Izko / Berria, 2008-04-06\nIdazle baten eskutik ateratzen diren testuek badute hartzen bizitza propioa, egilearen asmoez haratago: irakurleak hartzen du parte birjaiotze horretan, hainbat eta emankorrago zenbat eta jantziago izan irakurlea. Horretan datza, zentzu sakonean, baieztapen zahar haren funtsa: alegia, egileak direla euren idazkien jujerik kaskarrenak. Dena dela, jakina, ez gorpu, bizirik baizik, jaio behar du testuak, irakurlearengan sormenaren zirrara eraginen badu.\nHarriturik utzi ninduten Terra Sigillata-ren aurkezpeneko egilearen hitz batzuek: “Ezker abertzalea [...] gorrotatzen baldin baduzu [...] ez dezazula liburu hau irakurri”; gero, definizio zaileko liburua dela adierazi omen zuen, nobelatik bezala baitu saiakera literariotik. Nolabait, aipaturik sentitu nuen nire burua boutade hartan, baina are bulkatuago ere liburua irakurtzera, gutxi izanen balira egile honengan ezagutzen ditugun dohain literarioak.\nBada, irakurri dut gero liburua, poliki-poliki irakurri ere haren egiturak eta izaerak beharturik. Hain zuzen ere, terra sigillata puskak berriro loctite-tzeko lanak eskatzen dituen atentzio eta etengabeko berrukitzeekin, pitxerra ahalik eta hobekien berreraikiko badugu. Eta nire irakurketaren inpresio orokorrak eraman nau artikulua lehen paragrafoaren ideia jada topiko horrekin hastera: egilearen asmoez haratago, askoz liburu aberatsago baten aurrean gaudela pentsatzera, eta, beharrik, nobela gisako balioek hamaika geruzatan estaltzen dituztela saiakeraren balioak. Halako moldez non boutade mingots hura faltsua suertatzen den: ezker abertzale “konbentzionala” gorrotatzen dutenek ere oso modu fruitugarrian irakur dezakete nobela hau, betiere literatura landuaz gozatzen nekerik hartzeko prest badaude.\nSegurik, bere gogoetak itzuli nahi izan ditu egileak obra honetara. Sentipen eta gogoeta kontraerrankorrak, orain hemendik orain hortik bulkaturik, eta halako osotasuna, koherentzia, eman nahi izan die, baina saiakera huts bat egin izan balu material horiekin, maingu atera zitzaiokeen, ene uste apalean: liburuaren pertsonaiak ez dira batere arruntak, ikasiak dira, filosofoak, idazleak…, leituak, bi muturretako argumentuak ezagutzen dituzte, eta ongi dakite erantzuten J.J. eta enparauen finezia zein gordinkeria literario eta intelektualei, baina badago gure artean bertze planteamendu anitz, arrunt sotilagoak, oso kritikoak ere ezker abertzale horrekin, obrako protagonistek ezta ukitu ere egiten ez dituztenak, ezagutuko ez balituzte bezala; saiakera gisa, pobre suertatu zatekeen absentzia hori.\nBaina narrazio moduan antolatu ditu egileak lehengaiak. Metafora tzarra planteatu du, Euskal Herriaren irudi, T. Monzonena gogorarazten diguna, baina askoz dimentsio sakonagoak (espazioan, denboran, mitoetan, subjektibotasunean…) dituena. Egilearen alter ego delakoa ere terra sigillata bezain zatikaturik dago, sosias anitzetan barreiaturik, egoeraren aurreko eta unean uneko sentipen eta erreakzio gaitasunen arabera… Zer ez erran estiloaz, hitz eta ideien olgetaz, euskara jaso eta herrikoien arteko jolas horietaz, hizkera adierazkorraz, joko meta-literarioez, testu artekotasun kitzikagarriaz?…\nLan honek sortu didan zinezko liluraren arrazoi literarioetan luzatzeko lekurik gabe gelditu eta inpresio orokor bat ematera murriztuko naiz: ezker abertzale “konbentzionala” bizitzen ari den irtenbide gabeko dramaren elegia zirraragarri bat dugu hemen, erraietatik paperetara idazle sen sakon batek eramana. Egilearen asmoak gorabehera, ote? Literarioki zorionez edonola ere.


Beroa kolpeka hasten denean | Revista - Part 2\n: Prebentzioa: zentzua erabili\n[1. or] Beroa kolpeka hasten denean\n[2. or] Prebentzioa: zentzua erabili\nZaintzaileen lana ez da aintzat hartzen\nGaur-gaurkoenak, forman egoteko\nZigarreta elektronikoak: diruditen bezain kaltegabeak?\n2011ko uztaila / abuztua-(e)ko papereko edizioan argitaratua\nIkusi 2011ko uztaila / abuztua-(e)ko papereko edizioa\nPrebentzioa: zentzua erabili\nPrebentzioa da neurririk onena tenperatura handiei aurre egiteko. Behin sintomak sumatzen hasita, beranduegi izan daiteke. Osasun-erakundeek egiten dituzten prebentzio-planetan, edozein pertsonaren esku dauden neurriak aurkezten dira. Etxea: tenperatura kontrolatu. Eguzki-orduetan, jaitsi egin behar dira leihoetako saretak edo pertsianak, eta gauez ireki, etxea freskatzeko. Gelarik freskoenetan egotea komeni da, eta klimatizagailuren bat erabiltzea (haizagailua edo aire girotua).\nKalea: saihestu egin behar da eguzkiak zuzenean jotzea, txanoak eta kapelak erabili behar dira, itzaletatik ibili behar da, hondartzan itzaletako baten pean egon behar da, eta kaleko leku freskoetan hartu behar da atseden edo girotuta dauden leku itxietan. Garrantzitsua da ura aldean eramatea eta maiz edatea, baita aurpegia zertxobait bustitzea ere, eta arropa ere bai, behar balitz; arropak, gainera, arina izan behar du (kotoizkoa bezala), kolorez argia eta lasaia.\nBidaia: funtsezkoa da eguzki gehien dauden orduak saihestea. Ezin bada, orain arte emandako gomendioei jarraitu behar zaie, eta zer esanik ez haurrekin bidaiatuz gero.\nIngurukoak: zaindu egin behar dira bakarrik bizi diren pertsonak, bisita egin behar zaie egunean behin, beroari aurre egiteko aholkuei jarraitzen lagundu behar zaie (batez ere, adinekoak badira), eta sendagaiak hartzen ari badira, medikuari galdetu behar zaio ea eraginik izan ote dezakeen termoerregulatzean. Hala balitz, doitu edo aldatu egin beharko litzateke.\nSendagai-ontzia: sendagaiak leku egokian gorde behar dira, eguzkiak zuzenean joko ez duen lekuan eta tenperatura handiak izango ez diren lekuan. Beroak kalte egin diezaieke horien kalitateari, eta aldatu egin ditzake horien ezaugarriak. Horregatik, sendagai bat lehenengoz erosten denean, funtsezkoa da argibide-orria irakurtzea, zer tenperaturatan eduki behar den jakiteko. Hain zuzen, zenbait sendagai hozkailuan edukitzekoak dira, bestela galdu egiten baitute egonkortasuna eta eraginkortasuna.\nBero-kolpeei aurre hartzeko aholkuak\nBero gehien egiten duen egunetan, eguzkitik urrundu eta maiz freskatu behar da, dutxa sarri eta azkarrekin eta toalla bustiekin.\nAhalik eta denbora gehien eman behar da leku fresko, itzaleko eta klimatizatuetan. Aire giroturik edo haizagailurik eduki ezean, egunean bi ordu pasatu behar dira, gutxienez, halakoak dituzten lekuetan (saltoki handiak, bibliotekak, zinemak…).\nEgarritu aurretik edan behar da: ur asko eta fruta-zukuak edan behar dira, egarririk eduki gabe ere bai, eta haurrei eta adinekoei ere edanarazi egin behar zaie.\nEz da hartu behar edari alkoholdunik.\nSaihestu egin behar dira jaki oso beroak eta kaloria askokoak.\nMurriztu egin behar da eguerdiko jarduera fisikoa, orduan egiten du-eta bero gehien.\nBero gehieneko orduetan, saihestu egin behar da ahalegin fisikoak eta jarduera oso biziak egitea.\nArropa argia, arina eta kotoizkoa erabili behar da, gorputzari arnasa hartzen uzten diona.\nSendagaiak leku freskoan eduki behar dira, beroak aldatu egin ditzakeelako horien osaera eta eraginak.\nLeku fresko, itzaleko eta klimatizatuetan eman behar da ahalik eta denborarik gehien.\nIturria: Xavier Basagaña, CREAL Ingurumen Epidemiologiako Ikerketa Zentrokoa, Kataluniako Osasun Sailaren POCS plana (bero-kolpeek osasunean duten eraginari aurre hartzeko ekintza-plana) eta Espainiako Osasun, Gizarte Politika eta Kontsumo Ministerioa\nJoan aurreko orrira: « Beroa kolpeka hasten denean\nUdako frutak: osasunaren distira\n'Roaming'-a: muga bat etorkizunarentzat\nHondartzak: geuk erabili, geuk zaindu


Youtubeko SEO Link Juice\nOstirala, martxoa 4, 2011 Larunbatean, maiatzaren 11, 2013 Nick Carter\nArrakasta handia izan dut Youtube baliatuz gako-hitz zehatz baterako orrialdeen garrantzia hobetzeko. Prozesu erraza da eta hona hemen nola doan:\nSortu zure gako-hitza URLan duen marratze-orria, marratxoz bereizita. Horrek robotak hitzak modu desberdinean ikusten laguntzen du eta, beraz, zure garrantzia aitortzen du helburu duzun esaldiarekin. Adibide honetarako erabiliko dut http://www.addresstwo.com/small-business-crm/\nSortu lurreratze orri honetan txertatuko duzun bideoa. SEOren ikuspegitik, bideoaren edukiak ez du batere garrantzirik, denok dakigulako botek ezin dutela bideoa arakatu. Baina, gizakiaren ikuspegitik, ziurtatu bideoa garrantzitsua dela. Azken finean, hau da trafikoa bideratuko dugun orria.\nKargatu bideoa Youtubera eta erabili zure hitz gakoa edo esaldia bideoaren izenburu gisa. Adibidez, nire bideoak "Small Business CRM" du izena.\nAzkenean, sartu zure hiperesteka (http: // barne) bideoaren deskribapenean.\nYoutubek bideo hau argitaratzen duenean, URL baten ereduarekin bat datorren aurkitutako edozein kate, HTTP-rekin hasten dena, automatikoki hiperestekatzen da URL horretara. Helmugako orriaren URLa bera da garrantzitsua, ez baita aingura testua zuk zeuk manipulatzeko gai; Youtubek helbidea hiperestekatzen du. Beraz, zure gako terminoa URLan edukitzea aingura testuak zure helburu gako-hitza duela ziurtatzen du. Adibidez, ikusi hiperestekatutako URLa Youtubeko bideo orri hau.\nBaina hau ez al da jarraitu gabeko esteka? Jakina da. Youtubek zure URLan biltzen duen aingura etiketari rel = "no-follow" atributua emango zaio. Asmatu zer: nori axola dio! W3 estandarrak jarraipenik gabeko etiketak esan nahi duela esan arren, datu historikoek behin eta berriro frogatu didate ustez jarraitu gabeko esteka hauek xede URLaren garrantzia hobetzen laguntzen dutela. Post-esteka bat baino eraginkorragoa bada ere, eraginkorra da.\nGainera, orrialde honetako H1 etiketak, izenburuak, zure funtsezko terminoa du. Beraz, zure gako terminoarekin lotura duen orri bat duzu zure helmugako orrialdera lotzeko aingura testuaren bidez, zure gako terminoarekin betetako aingura testuaren bidez. Erraza da!\nAzkenean, baina ez gutxienez, bideo hau lehendik dagoen orrialdean txertatzea azken pauso garrantzitsua da. Txertatutako bideo honek Google-ren bot-i esaten dio orrialdearen edukia egokia dela nahi den funtsezko terminoarekin. Zergatik? Txertatutako bideoaren izenburuak orrialde hau bideratzen duen termino gakoa duelako. Beste kapsulatutako flash objektuak arakatzen ez diren bitartean, konfiantza osoa dut Google bot batek Youtube objektua aitortzen duela eta bideoaren izenburua bere algoritmoan hartzen duela kontuan.\nTags: Backlinkakyoutubeyoutube seo\nGomendio bat egingo nuke: jarri zure esteka zure edukiaren aurretik eta ez bertan. Jende askok ez du YouTube deskribapen sarrera osoa zabaltzen eta irakurtzen. Klik-tasa handituko duzula aurkituko duzu esteka bat lehenbailehen jarriz.\nAug 8, 2011 10: 01 AM\nAupa! Zoragarria da! Ez nekien hori! Baina, galdera bat dut: bideo bat iruzkindu ondoren zure webgunera esteka jartzen baduzu, hori txarra izango litzateke zure negoziorako? Esan nahi dut, google-k nire gunea zigortuko duela? bestela, zerbait txarra gerta daiteke?\nDuela hilabete pasatxo hasi nintzen hori egiten eta emaitza onak lortzen aritu naiz neure buruarentzat ez ezik hainbat bezeroentzat ere. eskerrik asko nire sekretua poltsatik ateratzeagatik. LOL.\nEgin beharreko beste gauza bat zure bideoaren edukia transkribatzea da. Horrek YouTube bilaketa batean ikusteko aukera hobea ere emango du. Lagun batek buruak eman zizkidan http://speakertext.com zuretzako lan asko egiten duen zerbitzua da. Ziur nago transkribatutako testua hasierako orrian sar dezakezuela eta ikuspegi publikotik ezkutatu zure orrialdearen sailkapenean laguntzen ari zaren bitartean. Informazio eta aholku bikainak bideoaren edukia benetan optimizatu beharrean jarri beharrean.\nInformazio bikaina. Jende askok ez du ulertzen bideoak izenburuak nola lagun diezaiekeen. Begiratu itzazu transkribatzea Speaker Text bezalako zerbitzu batekin. Horrek YouTube-n transkripzioa argitaratzeko aukera ematen du, zure bideo edukia Youtuben bertan aurkitzea errazten duena. Ziurrenik testua hartu eta zure orrialdean jar dezakezu baina ezkutatu ere ez da ikusten.\nMaiatza 7, 2011 3 at: 30 PM\nEskerrik asko oso mezu informatiboagatik. Nire galdera bakarra hauxe litzateke: zergatik bikoiztu bideoaren edukia helmuga orrian? Jendeak dagoeneko ikusi du YouTuben, zergatik ez du eduki garrantzitsu desberdinak termino gakoekin bat datozenak? Ez al litzateke hori bezain eraginkorra izango?\nMaiatza 7, 2011 4 at: 58 PM\nGaldera bikaina. Ikusleak bideora iristeko bi bide daude: bata\nbideoak YouTube bezalako bideo ostalari plataforma batean egindako bilaketaren bidez izan daitezke,\nedo Youtuben bideoa erreferentziatutako jendearen bidez. Hala ere,\nzure webguneko bideoak orrialde hori optimizatu egingo du bilatzaileetan eta agertuko da\nbilaketa-emaitzetan aukeran bistaratzen den bideo-barran. Gisa\nbeno, sare sozial eta PR ona baduzu - bideoa argitaratzen\nzure helmuga orrialdeko edukiak trafiko gehiago erakar dezake. Azkenik,\nproba askotan erakutsi da helmuga orriko bideo batek egin dezakeela\nbihurketa tasak handitu. Zurekin ados nago begirune batekin -\nziurtatu zure helmugako orrialdeko bideoa edukirako garrantzitsua dela\nhan. Hori optimizazio ona da!\nLake District Ibilaldiak\nMaiatza 22, 2011 10 at: 52 AM\nEsan behar dut goiko zure artikulua gaur irakurri dudan itxura onena eta profesionalena dela eta You Tube hiperesteketan batzuk irakurri ditudala. Aipatutako bideo bilatzaileen eta promozionatu berri den jabearen web orrialdearen arteko garrantzia handia da eta oso gutxitan jasotzen dute beste "SEO webguneek" eta hori oso garrantzitsua da eta nire logika ona da nire marketin estrategian. Eskerrik asko.\nJun 10, 2012 7: 00 PM\nArtikulu bikaina youtubetik estekatzeko, hau seo aholku hauetarako\nNov 17, 2014 9: 32 AM\nAholku interesgarria eta eskerrik asko partekatzeagatik. Google-k Interneten egiten diren bilaketen gehiengoa kontrolatzen duenean, eduki eta esteka batzuk plataforma desberdinetan edukitzea webmaster edo blogari guztiei mesede egiteko modu ziurra da. YouTube-k Interneten egunero egunero ematen duen trafiko erraldoiarekin, ez dago leku hoberik hori aprobetxatzeko trafikoa lortzeko.\n12 urtarrilak 2015 11: 09ean\nMezu bikaina, maite edukia. U erabiltzen ari zaren gaia zein den galdetzen ari zitzaidan, desagertzen ari den alboko barra maite dut. Mesedez, bidali iezadazu zure kidea esteka bat lortuz gero, txantiloia eta plugin-a eskuratu nahi dituzu\n13 urtarrilak 2015 3: 38ean\nErabiltzen ari gara Superfly Responsive WordPress Menu Plugin Codecanyon-en eskuragarri. Gaia oso pertsonalizatutako jatorrizko gaia da, oraindik hobetzen ari garena.\n22 eka. 2015, 5:43\nZoritxarrez, publizitatea baino garestiagoa litzatekeen bideo bat egin behar duzu horretarako.\nJun 22, 2015 10: 45 PM\nBideo bat doan igo dezaket nire iPhone-tik! Ez?\nE-Liquid UK denda\nJun 26, 2015 9: 50 PM\nEz al duzu inoiz entzun Fiverren berri?\nMezu bikaina, bide batez, YouTube esteketarako eta sentsibilizaziorako baliabide zoragarria da.\nDec 29, 2015 5-en: 58 PM\nArtikulu bikaina! Behin betiko egiaztatu behar dut.


Accueil / Articles / Comprendre / Focus / Euskal Herrian « lan, bizi eta erabakitzeko » eskubidearen aldeko egunak!\nPar Enbata | Publié : 21/04/2014\nIkurriña erraldoi bat eta « Independentzia » lema zaraman pankarta bat aintzinean zituela 25 000 pertsona inguruk parte hartu zute Iruñako manifestaldian. Mobilizazioaren hastapenean, Garbiñe Bueno-k, Independentistak sarearen bozeramaileak, azpimarratu du « Independentzia geroa duen alternatiba erreal bakarra dela, Euskal Herriko herritarren nahi eta beharrei erantzuteko« .\n« Berriro ere egundoko jendetza bildu gara Euskal Herriaren eguna ospatzeko. Denok elkarturik erakusteko mundu osoari hemen herri bat dagoela oso bizirik eta kementsu eta bere buruaren jabe izan nahi duela. Bere etorkizuna erabaki nahi duela. Zorionak!\nSubjektu independentista berri horri begira plateatu dugu Aberri Eguna. « Gehiengoaren nahia, INDEPENDENTZIA » da aukeratu dugun lema. Badu probokazio puntu bat agian, baina independentzia ez dela zerbait abstraktua edo hutsa eta euskal herritarron gehiengoaren nahi eta beharrei lotuta dagoela adierazi nahi izan dugu.


Banatu dira 'Handira jo' sariak - Deia\nBanatu dira 'Handira jo' sariak\ndeia.eus | bilbao 18.07.2021 | 21:30\n'Handira jo' lehiaketaren sari banaketa. UPV/EHU\n'Handira jo' lehiaketaren sari banaketa.\nBizkaia Aretoko Baroja gelak doktorego tesia egitean sortutako unibertsitateko ikerketa taldeen I+G+B emaitzen ustiapenetik sortutako ekimen ekintzailea eta berrikuntza sustatzea helburu duen 'Handira jo' lehiaketaren sari banaketa jaso egin du ostegun honetan, uztailak 15.\nLehen edizio honetan, ikerketa arlo desberdinetako 8 doktorego tesi aurkeztu dira: Medikuntza, Ingeniaritza, Ekonomia, Artea, Komunikazioa.\n4.000 euroko lehen saria Aitor Pablos doktorearentzat izan da eta honek doktorego tesitik eratorritako proiektua aurkeztu du, hau da: Eraginkortasun handiko irtenbide teknologikoak hondakinak balorizazio termikorako. HECO Teknologia (Eraginkortasun Handiko Kontaktua) merkaturatzea eta ezartzea, lehortzeko instalazioetan eta pirolisi erreaktoreetan hondakinak murrizteko eta birbaloratzeko: plastikoak, pneumatikoak, biomasa, moldatzeko hareak, etab.\nBigarren saria 3.000 eurorekin hornitua MÓNICA ZUFIRIA Garcia doktorearentzat izan da Proiektu honetarako: Potentzial terapeutikoa duten molekulen diseinua Nerbio Sistema Zentralean.\nTesi Sortzaile eta Berritzaileenaren bigarren sari berezi bakarra 2.000 eurorekin hornitu da eta NELSON JOSE F. DE CASTRO doktoreari dagokio ehunen ingeniaritzarako, sendagai adimendunak administratzeko, birsortzeko BIOENCE tesiaren belaunaldi berria sortzen duen biorreaktore zelularra. medikuntza eta farmazia garatzeko terapiak.\nEkitaldian parte hartu zuten Gorka Moreno Bizkaiko Campuseko errektoreordeak, Joseba Mariezkurrena Bizkaiko Foru Aldundiko Ekintzailetza eta Lehiakortasun Ekonomikoko zuzendariak eta Olatz Goitia BEAZeko zuzendariak sariak banatu eta irabazleak zorionduko zituzten.\nNoemi Peña Bizkaiko Campuseko ekintzailetza eta transferentzia zuzendariak adierazi du aurkeztutako tesi guztiak kalitate handikoak izan direla eta parte hartu duten pertsona guztiek sariak guztiz merezi dituztela eta, beraz, Zitek-en laguntzarekin izan dezaketela sorkuntza. enpresa baten irabazleek egin dezaketen moduan.\nItsas istripuetan, tripulazioa giza akatsen % 50 baino gutxiagoren erantzule da.


Euskal Herriko taberna zuloen gida, horixe Mikel Urdangarinek eta biok unibertsitate garaian idatzi nahi izan genuen liburuaren izenburu bitxia. Asmoa zen Euskal Herriko tabernetan biltzen zen jendearen istorioak eta profilak bildu eta gida ero bat idaztea. Alvaro Cunqueiro edo Joseph Mitchellen kroniken bidetik. Ideia, nola ez, taberna batean izan genuen, Gasteizko Boden, hain zuzen ere.\nDena den, ideia on asko bezala hortxe geratu zen, amets hutsean. Ezen, maiz ederragoa izaten baita egitasmo bat asmatzea hura egiatan burutzea baino.\nJakin dut tristeziaz Gasteizko Bode itxi dutela. Zenbat gau igaro ditugun han lagun artean. Taberna erabat punkia zen baina zerbitzariek euskaraz egiten zuten, 90eko hamarkadako Gasteizen. Etxea zen hura guretzat.\nBeti pentsatu izan dut taberna onak bakarrik joan ahal zaren horiek direla. Ez da derrigorrez norbaitekin sartu behar horietara. Bakarrik joanda ere beti zaude eroso, ez zaituzte bakarrik sentiarazten, edonor hazten da zurekin berbetan, eta beste inor ez bada, tabernaria bera. Horietakoa zen Bode.\nGogoan dut Mikel eta biok bertan geundela drogen kontrako sarekada bat egon zela ustekabean. Mundu guztia hasi zen poltsikoan zuena lurrera botatzen, harritxoak, poltsatxoak, belarra, denetatik. Guri ere galdetu ziguten goardiek zeozer ote genuen poltsikoan eta guk ezetz, formal itxurak eginez. Ez geniona esan da ez genuela ezer aurreko gauean dena erre genuelako.\nBoden animatu ninduen Mikelek idazle profesional izatera, esan zidan dirurik ez banu berak utziko zidala, nahiz eta, jakina, berak ere ez zuen dirurik. Zenbat gauza amestu genituen bertan.\nZaindu ditzagun taberna onak. Ez ditzagun zigortu tabernariak. Lagun ditzagun.\nTabernak ametsen fabrikak baitira, sekula beteko ez diren amets zoragarrien lantegiak.


DETROIT (Kathryn Bigelow) | Kameraren Atzean\nPosted: 5 urria, 2017 in FILMAK\nEtiketak: 1967, AEB, arrazakeria, detroit, indarkeria, kathryn bigelow, polizia\nKatalunian ez ezik, mundu zabalean ere indarkeria poliziala hain presente dugun honetan, ezin aproposagoa da Kathryn Bigelow zinegile estatubatuarraren lan berriari erreparatzea. Detroit arrazakeriak eragindako gizarte tentsioen erdigune izan zen 1967an “12th Street Riot” izenez ezagun bilakaturiko gatazkan eta zuzendariak fokua jarri du torturatuak izan ostean akabatuak izan ziren hiru pertsona afrikar amerikarren kasuan.\nFilm Onenaren Oscarra eta historian lehenengoz emakume batek eskuraturiko Zuzendari Onenarena irabazi zituen Bigelowk 2008an Irakeko gerraren inguruko The Hurt Locker filmarekin eta Bin Ladenen harrapaketaren berri eman zuen AEBek gerrareriko duten moralitatea konplexuago landuz Zero Dark Thirty pelikulan. Oraingoan, ordea, azpimarra terrorismoa borrokatzen duten segurtasun indarrengan jarri ordez, terroristen pareko tratua pairatu zuten eta jazarpen konstantearen biktima izan ziren pertsona beltzen sufrimendua izan du ardatz. Zer pentsatu ematen du beltzen zapalkuntzaren inguruko filma osatzen kameraren atzean aritu den lantalde guztia zuria izateak, baina estereotipo eta pribilegiozko prismatik jaurtitako mezu moralizatzaileetatik urrun, sortzaileek errealitate gordinean lokaztu dituzte hankak. Filmeko lehen blokean nabari dezakegu bereziki Bigelowk zuzendaritzarako duen trebetasuna, kamera uneoro irudien tentsio dramatikoa nabarmen areagotzen duten esparruetara bideratzen du eta kaleko istilu kaotikoak, zein pertsonaien barne desio intimoenak, eraginkortasun osoz erretratatu eta konbinatzen ditu, minutu gutxitan istorio osoa sostengatzen duen gatazka narratiboaren abiapuntua indarrez finkatuz.\nJostailuzko pistola batekin poliziei tiro egin ostean azken hauek hotelean sarekada ezarri eta, tiratzailea nor izan zein pistola non dagoen argitu nahian, bertan zeuden pertsonen aurka tortura psikologiko zein fisikoa eragiten hasten dira. Bigarren bloke honek hartzen du filmaren metrajeko zati nagusia eta, horrenbestez, Bigelok alor formala gehien zaintzen duen pasartea ere bada. Algiers motelaren barnean harrapaturik, polizia zein pertsona beltzak gatibu bilakatzen dira ingurune itxian eta hori adimenez islatzen du minutuek aurrera egin ahala bertako denentzat geroz eta klaustrofobikoagoa bilakatzen diren egoeren bitartez. Muntaketa lana da honen erantzule nagusietako bat, plano azkarrak kateatzen ditu Bigelowk normalean, baina segida horri zentzutasuna emateko eginiko aukeraketa zehaztasun osoz planeaturikoa da, tentsio dramatikoa areagotzeaz gain, pertsonai bakoitzaren garunean zer gertatzen ari den ere ilustratzeko. Etengabe okerrera egiten duen egoeraren testiguek gorputz komunikazioaren bitartez adierazten dute hobekien unean uneko gertaeren aurrean izandako erreakzioak. Espresio horiek gainera ez dira, filmean zehar kateaturiko benetako irudien antzera, zuri edo beltz, tentsiozko momentu horietan pertsonaia bakoitzaren garunetik hainbat dilema igarotzen dira eta Bigelowk barne gatazka hori bera islatzea lortu du. Akaso erdiguneko pasarte honi leporatu geniezaiokeena da gehiegi luzatzen dela eta, horren ondorioz, filmareran itxiera antzutu egiten duela zentzu emozionalean.\nGertaeren osteko polizia galdeketa eta epaiketa biltzen ditu filmaren azken blokeak, baina bertan dena da azkarra eta laburra, kontakizunak ordura arte harturiko patxada albo batera utzi eta istorioaren amaiera presaka osatu nahi izango balu bezala. Amaierako kredituen aurretik irakur dezakegu filmak biltzen dituen gertaerak ez zirela inoiz argitu eta, ondorioz, pelikulako hainbat pasarte erabat oso ez diren testigantza eta dokumentuetan oinarritzen dela. Horrek justifika lezake filmak amaierako tarte horretan marraturiko bidea, baina nekez, erdiguneko pasarteak harturiko luzetasuna. John Boyegak hezurmaturiko polizia agente beltzaren pertsonaiaren garapena, esaterako, aberats eta esanguratsuagoa izan ziteekeen hiru blokeen banaketa orekatuagoa izan balitz.\nBaina narratiba eta estetikatik haratago, Detroit gizarte gaiei bete-betean eusten dien istorioa da, baita, tamalez, 50 urte beranduago apenas aldatu diren hainbat botere logikaren isla ere. AEBetan bertan poliziek eginiko hilketen estatistikei begiratuz gero, pertsona beltzak topa ditzakegu zerrendaren lehen postuan urtez urte. Arrazaren aferara mugatu ez eta prisma zabalago baten bidez begiratuz gero, indarkeria polizialak egungo gizartean erabat sustraituta jarraitzen duela ere gogorarazten digun pelikula da Bigelowren azkena, eta horregatik da halako istorioen kontakizuna hain garrantzitsu oraindik ere egun. Autoritate politikoen esanetara, orden publikoa eta biztanleriaren segurtasuna ziurtatzeaz arduratzen dena da polizia RAEren esanetan; filmak zein egungo beste hainbat kasuk islatzen dutenaren harira, ordea, ez litzateke atrebentzia izango esatea polizia biztanleriaren segurtasuna baino, autoritate politikoena ziurtatzeaz arduratzen dela, ezberdina dena isildu eta zapaldu, euren agintarien esanetara. Poliziei aginduak ematen dizkieten autoritate politikoaren ordezkariak dira hain zuzen Detroiten ausente nagusiak; gogora dezagun, filmak erakusten ez baina iradokitzen duena ere istorioaren parte giltzarri dela sarri.\n65. DONOSTIA ZINEMALDIA | PALMARESA


Elika sostenibilidad | Europako Itun Berdea: “baserritik mahaira” estrategia berria - Elika sostenibilidad\nEuropako Batzordeak Europako Itun Berdea aurkeztu du, EBko ekonomia jasangarria izatea lortzeko bide-orria, klima eta ingurumenaren arloko erronkak aukera bihurtuz jarduketa-esparru guztietan, eta trantsizioa guztiontzako bidezkoa eta integratzailea eginez.\nEuropako Itun Berdeak ekonomiaren sektore guztiak barne hartzen ditu, bereziki garraiokoak, energiakoak, nekazaritzakoak, eraikinenak eta industrienak; siderurgia, zementua, IKTak, ehungintza eta produktu kimikoak, adibidez.\nNekazaritzaren sektorean, eta «baserritik mahaira» estrategiaren bidez, Europako Batzordeak estatu kideekin eta interesdunekin lan egingo du helburu hauek lortzeko:\nEuropako nekazaritza eta itsas sektorean lan egiten duten guztientzat trantsizioa bidezkoa eta ekitatiboa izatea bermatzea.\nPestizida kimikoen, ongarrien eta antibiotikoen erabilera, arriskua eta mendekotasuna nabarmenki murriztea.\nNekazaritza- eta arrantza-teknika berritzaileak garatzea uztak izurri eta gaixotasunetatik babesteko.\n«Baserritik mahaira» estrategiari esker, halaber, elikadura-iruzurraren aurka borrokatuko da, hori saihestuz, hautemanez eta haren aurka lan eginez estatu kideekiko eta EBtik kanpoko herrialdeekiko koordinazioan. Hirugarren herrialdeetatik inportatutako elikagaiek EBren ingurumenaren arloko arauak bete behar dituzte.\nHorrez gain, estrategiaren eskutik ekonomia zirkularra lortzen lagundu nahi da, ekoizpenetik kontsumora.


Maiatzean aurkeztu zuten zirriborroari hainbat puntu gehitu dizkiote, eta ongietorriak “de facto indarkeriaren kultura politikoaren gorespena” direla adierazi dute. ETAren biolentzia erabili eta justifikatu dutenei “gogoeta kritikoa” eskatu diete.\nRodriguez Ranz, Artolabal eta Hernandez asterateko agerraldian. Argazkia: Irekia\nEusko Jaurlaritzaren Gobernu Kontseiluak asteartean onartu du Udaberri 2021-2024 bizikidetzaren, giza eskubideen eta aniztasunaren plana. Maiatzean aurkeztu zuten lehen zirriborroa, eta EAEko alderdi politikoekin –VOXekin izan ezik–, biktimen elkarteekin eta beste erakunde batzuekin “kontraste prozesua” egin ondoren, behin betiko testua aurkeztu dute aste honetan.\nEgindako aldaketen artean, “oraindik gure inguruan sortzen diren indarkeria, intolerantzia eta sektarismo adierazpenak” deslegitimatzea dago. Terrorismoaren eta indarkeriaren biktimei zor zaien errespetuaren eta aitorpenaren aurka egiten diren hainbat ekintzaren inguruan jardun dute adierazpenean, eta horien artean aipamen berezia egin diete ongietorriei.\nBeatriz Artolazabal Berdintasun, Justizia eta Gizarte Politiketako sailburuak azaldu duenez, ekitaldi horiek “gizatasunetik harago, jendearen eta familiaren goxotasuna adierazteko diren arren, de facto indarkeriaren kultura politikoaren gorespen sinbolikoa eta biktimen bidegabekeria eta berbiktimizazioa dira”. Modu horretan, ETAren biolentzia erabili edo justifikatu dutenei “gogoeta kritikoa” egiteko eskatu diete, arlo politiko eta sozialean “indarkeriaren kultura” alde batera uzteko.\nBeste hainbaten artean, biolentzia horren erakusletzat aipatu dituzte kaleko pintadak, mehatxuak, indarkeria fisikoak eta hitzezkoak zein Ertzaintzari egindako erasoak. Indarkeria armatuaren garaian hautsitako bizikidetzara bueltatzeko, “aniztasuna zaindu eta bultzatzea” planteatu dute testuan, eta sektore guztien eskubideak benetan babesten direla bermatzeko —"batez ere biktimenak eta sektore ahulenak” — ekintza horiei muga jarri behar zaiela zehaztu dute.\nBizikidetza planaren helburu gehigarrietan, Jaurlaritzak aurreratutako hainbat xederi buruz mintzo dira. Terrorismoaren Biktimen Euskal Legea aldatzeko eztabaida plazaratu dute, baita ETAren biktimen lekukotzak jaso, txostenetan bildu, horren inguruko hezkuntza programak antolatu eta elkarteei laguntzak bideratzeko planak egitea ere. Bestalde, Poliziaren indarkeria jasan duten biztanleei aitorpena emateaz dihardute, eta Euskadiko Memoria Historiko eta Demokratikoaren Legea onartzeko lehen pausoak egin nahi dituztela bildu dute.\nKanal hauetan artxibatua: Euskal preso politikoak | ETA | Eusko Jaurlaritza | ETAren biktimak | EAE


Euzkadi Buru Batzarraren agiria Sabino Aranaren jaiotzaren 150. urteurrenaren kariaz\nSabino Arana Goiri duela 150 urte jaio zen, gaur ezagutzen dugun Bilbo hiria existitzen ez zen garaian. Euskal gizartean krisia orokortu zen denboran jaio zen. Gainbehera garaiak ziren haiek, aldaketa sozial eta politiko sakonak eman ziren denborak. Euskal herrialdeetan mendeetan garatu zen bizikidetza instituzional eta politikoa indargabetuta geratu zen bi guda ankerren ondorioz. Batasun konstituzional berria inposatu zen orduan, bere azken koloniak galtzen ari zen espainiar monarkiaren agindupean. Ideiak globalizatu ziren: zentralismoa, liberalismoa... eta ekonomian ere bai. Iraultza industrialak berarekin ekarri zuen kapitalismo basatia, eta aginte taldeek ‘kapitala metatzen’ zuten herri honetan aurkitu zituzten baliabide naturalak ustiatuz eta bertako herritarrak eta kanpotik etorri ziren langileak esplotatuz.\nSabino Arana krisi sakon haren erdian agertu zen. Bere pentsamoldea pizgarri ahaltsua izan zen eta bere deiadarrak desagertzeko zorian zegoen kontzientzia iratzartzea lortu zuen. Euskararentzat izan zen haren lehen aldaba-hotsa, euskal herriaren nortasun ezaugarririk behinenaren alde eman zuena. Berak ere galdua zuen hizkuntza. Baina, ekinaren ekinaz, bere inguru hurbilean berreskuratzeaz gain, bultzada handia eman zion gramatikan, ortografian eta etimologia arloan. Esparru publikora eramatea lortu zuen, hizkuntza babestuta zegoen nekazal esparrutik atera eta hirira eraman zuen. Garai hartako pentsalari eta intelektualak ere mugiarazi zituen, beren azterlanak euskal hizkuntzaren inguruan egin zitzaten.\nEta hizkuntzarenarena eman ondoren, kolektibitate bat –Euskaldunen Herria– identifikatzeko ezaugarria hartu zuen, eta hiritargoa Herri izateko borondatearekin lotu zuen. Herriak naziotzat aitortu zuen bere burua. Subjektu politiko hark, autogobernu mendeak partekatu zituen bere antolaketan eta foruetan oinarritutako erakundeetan, baina bere errealitatea ez zuen ordura arte ‘osotasun’ batean ulertu. Sabinok XIX. mende amaierako korronte erromantikoekin konektatu, eta bere inguruan aplikatu zuen garai hartan Europan eraikitzen ari ziren nazionalitate haien printzipioa.\nHalaxe sortu zen Euskadi egitasmo politiko gisa, eta halaxe sortu zen orduko goibururik esanguratsuena: “Euskadi euskotarren aberria da”. Berritzailea, apurtzailea, demokrata, pragmatikoa izanik, Sabino Aranak bere ideala garatu zuen bere kausarako kontzientziak irabazteko helburuarekin. Sinbolo batzuk eman zizkion: bandera bat –Ikurrina– eta himnoa –Eusko Abendaren Ereserkia–. Eta, azkenean, indar guztiak metatu zituen bere helburu guztiak lortzeko tresna sortzeko: Euzko Alderdi Jeltzalea.\n150 urte igaro dira Sabinok Albiako etxean lehen argia ikusi zuenetik. Munduak mila bira eman ditu harrezkero. Euskadik, Sabinok izendatu zuen herriak, bera bizi izan zen garaian ia pentsaezina zen modernotasun, gizarte kohesio eta garapena gozatzen du gaur egun. Euskara, atzeraldi egoeran zegoen hizkuntza hura, bere normalizaziorako bidean dago gaur egun. Nazio kontzientzia euskal herritarren gehienen baitan zabaldu da, eta zazpi euskal herrietatik hiruk, Euskal Autonomi Erkidegoa osatzen dutenek, aurrera egiten dute orain autogobernuan, lehendakari jeltzalea buru den erakundeekin eta berak diseinatu zuen banderaren babespean.\nSabino Aranak gogora ekarri zituen planteamendu politiko haietako asko garatzen hasi dira berak sortu zuen tresnaren bidez –Euzko Alderdi Jeltzalea–. Sabinoren ideien jarraitzaileek beren onena eman dute euskal aberriaren alde eta Herri honen askatasuna lortzeko helburu irmoarekin.\nSabino Aranaren aktibismoak kontzientziak iratzartzea bilatzen zuen, atxikimenduak lortzea. Jazarria, isildua, zigortua izan zen arren, Aranak ez zuen inoiz mendekua bilatu. Ez zuen bortxakeriarik erabili. Guztiz alderantziz, hitzarekin erantzun zion bidegabekeriari, demokraziarekin. Bere jarraitzaile sutsuenek berdintsu egin zuten: José Antonio Agirrre, Lizardi, Lauaxeta, Landaburu, Ajuriagerra, Uzturre, Elbira Zipitria edo Koldo Mitxelena. Aurrerakoiak eta europazaleak ziren eta humanismoan oinarri, demokraziaren aldeko borroka egin zuten 1936ko altxamenduarren kontra, frankisten diktaduraren kontra, II. Mundu Gerran Hitler eta nazien kontra, Europar Batasuna eraikitzen lagunduz eta Europako hizkuntzarik zaharrena desagertzea saihestuz.\nGaur harro gaude Sabino Aranaz eta, Euskadi aberria eraikitzeko ekinean, berak hasitako bideari jarraipena eman ziotenen ibilbideaz. Euzkadi Buru Batzar honek, Sabino Aranak orain 120 urte sortu zuen erakundearen oinordekoa den aldetik, gaur aldarrikatu nahi du euskal aberri askea eraikitzeko duen konpromisoa. Bere sorreratik duen konpromiso bera.\nGaur egun ere, gizartearen eraldaketa sakona bizi dugu. Globalizazioa, milaka familien ongizatea zamatu duen krisi ekonomikoa, Estatu kontzeptuaren krisia, jarduera publikoaren zati baten izen ona galtzea –hainbat jarrera lotsagarrien eraginez–, Herri hau odolostu eta Euskadiren izena hamarkada luzeetan zikindu duen bortxakeria bidegabea gainditzeko beharra… Horiek dira euskal gizartea, subjektu politiko den aldetik, etorkizunera begira gainditu nahiko lituzkeen erronkak.\nAberri askea nahi dugu, bai, baina emakume eta gizon askeek osatua. Hiritargoari bizitza kalitatea emango diona, aberri hau guretzat eta gure ondoren etorriko direnentzat etxe erosoa izan dadin, etorkizun itxaropentsua eskain dezan Euskadin bizi garen guztiontzat, sorterriagatik, erlijioagatik edo baldintza politiko edo sozialengatik ezberdintasunik egin gabe. Aurrerapena, lana, justizia soziala eta babes publikoa behar duten guztientzat, horiek dira Alderdi honek dituen lehen helburuak, guztien gainetik lehenetsiko dituenak. Pertsonarik gabe ez dago ez aberririk ezta herririk, eta haien ongizatea da eta izango da EAJ-PNVren lehen helburu eta ataza.\nBizikidetzarik gabeko nazioa porrot egiten duen esperimentua da. Hortaz, gure gizartea hamarkadatan zatikatu duen bortxakeriaren orrialde iluna itxi behar dugu. Diktadura sufritu dugu, errepresioa, giza eskubideak urratu dituen terrorismoaren tirania. Eta orain, Euskadik bere historiaren liburua bakearen orrialdetik zabaldu nahi du, bizikidetza eta askatasunaren orrialdea; historiak bi mende luzetan ukatu dizkion eta Sabino Aranaren deiak aldarrikatu zituen bakea, bizikidetza eta askatasuna. Albait arinen ekin behar diogu orain arte bizi izan dugun gatazkaren ondorioak gainditzeari – erakunde armatuaren desmilitarizazioa, egin den min bidegabea aitortzea, presoen –birgizarteratzea eta ETAren amaiera egiaztagarria– hori guztia egindakoan, euskal herritarren arteko nazio itun berria egiteari ekin diezaiogun, eta gure estatus politikoan eta gure Herriaren jatorrizko subiranotasuna berreskuratzeko ahaleginean behin betiko jauzia eman dezagun.\nAkordio horren oinarrian egongo dira, ezinbestean, Euskadi subjektu politikotzat aitortzea, Europar Batasunaren barruan harreman juridiko-instituzionalen marko berria zehaztea eta hiritargoari bere etorkizuna askatasunez aukeratzeko duen eskubidea aitortzea.\nOrain arte, gure historia osoan egin izan dugun era berean, gure ekimen instituzionala uztartuko dugu demokraziarekin eta herriaren borondateari zor zaion errespetuarekin. Lasterbiderik hartu gabe eta oinak lur gainean tinko. Euskal gizartea nahi dugu bidelagun. Sabinoren goiburua errealitate egitera eramango gaituen bidea egin dezagun, mende batean bihotzak goratzea eta kontzientziak astintzea lortu duen esaldi sinple eta boteretsua goiburu: Euskadi euskotarren aberria da.


CorpEus, Internet euskarazko corpus gisa kontsultatzeko Sustatu.eus - Teknologia albisteak\n2007-09-28 : 11:09\nElhuyar Fundazioko I+G taldeak, EHUko Informatika Fakultateko IXA taldearen laguntzarekin, CorpEus zerbitzua on line jarri du.\nIrailaren 15 eta 16an Louvain-la Neuve (Belgika) herrian egindako WAC3 (Web as Corpus) nazioarteko kongresuan aurkeztu da CorpEus, eta oso harrera ona izan du. Tresnaren ezaugarriak oso interesgarriak iruditu zaizkie beste parte-hartzaileei, eta bertan erabilitako metodologia beste hizkuntza batzuentzat baliagarri izan daitekeela aipatu da.\nZer da CorpEus?\nGaur egun, hizkuntza guztiek behar dituzte corpusak. Oso baliabide garrantzitsuak dira hizkuntza-teknologiak garatzeko, hiztegiak egiteko, hizkuntza bera arautzeko, itzulpenetan laguntzeko... Azken finean, hitzen erabilera errealen inguruko informazioa ematen digute corpusek: hitz bat beste bat baino gehiago erabili den, nola deklinatu edo idatzi ohi den, zer hitzekin konbinatzen den...\nHor dago, ordea, Internet edo amarauna, testu-bilduma erraldoia, guztion eskura, euskarazko beste edozein corpusetan baino askoz testu gehiagorekin, eta etengabe eguneratzen dena. Hori ere corpus bat da, nahiz eta linguistikoki etiketatu gabea den. Ondo legoke corpus gisa kontsultatu edo ustiatu ahal izatea. Hori da, hain justu, CorpEusek egiten duena.\nCorpEusek Interneteko bilatzaileen APIak erabiltzen ditu hitz bat zer orritan agertzen den jakiteko. Baina bilaketa, Interneteko beste tresna eta bilatzaileek ez bezala, euskararen bi arazoak konponduta egiten du: lemaren arabera bilatzen du, eta euskarazko orriak soilik ematen ditu. Hori sorkuntza morfologikoaren eta iragazki-hitzen bidez lortzen da, EHUko Informatika Fakultateko IXA taldearen hainbat tresna erabiliz.\nOndoren, orri horietan dauden hitzaren agerpen guztiak erakusten ditu, bere testuinguruan. Hitzaren agerpen-kopurua ere erakusten du, eta hainbat faktoreren araberako grafikoak egiten ditu: forma, kategoria, aurreko hitzaren lema... Emaitzak hainbat faktoreren arabera ordenatu ditzake, eta emaitzen analisi linguistikoa ere erakusten du. Hainbat dokumentu-motarekin funtzionatzen du (HTML, XML, RSS, RDF, TXT, DBF, DOC, RTF, PDF, PPT, PPS, XLS).\nHorrez gain, eskatutako hitzak aldaerak dituela detektatzen bada, bilaketa egiteaz gain, aldaerak proposatzen zaizkio erabiltzaileari, edo, eskatutakoa aldaera bada, forma estandarra. Hori horrela egiten da baita deklinabide-atzizkien aldaerekin ere. Gainera, ezagutzen ez diren hitzen kasuan, erregela fonologikoen bidez hitz estandar batera irits daitekeen begiratzen du CorpEusek, eta, hala bada, hori ere proposatzen du.\nErabiltzaileak hitz anbiguo edo ezezagun bat sartzen duenean, itzulitako analisien artean aukeratu dezake. Termino edo izen-sintagma osoen bilaketa lematizatua ere egin dezake, hitzak komatxo bikoitzen artean sartuz.\nCorpEus bilatzaile nagusien APIak erabiltzeko prestatuta dago (Google, Google AJAX, Yahoo!, Windows Live Search), baina zerbitzu publikoa Windows Live Search-en bidez emango da oraingoz, hori baita baldintzarik egokienak eskaintzen dituen APIa (egunean 25.000 erabilera, Google-en 1.000 eta Yahoo-ren 10.000ren aldean).\nCorpEus on line dago, http://www.corpeus.org helbidean. Bertako aurkezpenean eta laguntza-orrian dago informazio gehiago. Horrez gain, CorpEus toki hauetan aurkeztu edo agertu da:\nIEB 07 - Informatikari Euskaldunen Bilkura (Donostia, Euskal Herria, 2007/05/10) : CorpEus eta EusBila aurkeztu ziren. Hona hemen sarrera laburra , banatutako dokumentazioa eta aurkezpena .\nElhuyar Zientzia eta Teknika aldizkaria (2007/07) : CorpEusi buruzko artikulua agertu zen.\nWAC3 - Web As Corpus workshop (Louvain-la-Neuve, Belgika, 2007/09/15-16) : CorpEusi buruzko artikulua argitaratu zen eta hitzaldia eman zen. Hona hemen argitaratutako artikulua eta aurkezpena .\n2007-09-28 : 12:11\nKaixo, tresna interesgarria ematen du; hala ere, azaldu dezakezu apur bat nola erabiltzen den? Hiru kasilla daude: 'Zer' ('forma' eta 'lema') 'Bilatu' eta 'Analisia'.\nAzaldu dezakezu hobeto bakoitzaren funtzioa? eskerrik asko.\n2007-09-28 : 12:28\nNik sexua bilatu dut, bilatzaile bat aurkitzean egin ohi den bezala, eta Teknosexua agertu zait lehen emaitzetan: pantaila irudia.\n2007-09-28 : 13:44\n> Kaixo, tresna interesgarria ematen du; hala ere, azaldu dezakezu apur bat nola erabiltzen den? Hiru kasilla daude: Zer (forma eta lema) Bilatu eta Analisia.\nZer aukeran Forma hautatzen baduzu, Bilatu kutxan sartutako hitzaren forma zehatz hori bilatuko dizu euskarazko orrietan. Aldiz, Zer aukeran Lema hautatuz gero, lematzat Bilatu kutxan sartutako hitza duten forma guztiak bilatuko dizkizu. Eta hor sartzen da jokoan Analisia aukera. Emandako hitza anbiguoa bada (lema edo kategoria posible bat baino gehiago badauka), analisi horiek agertuko zaizkizu Analisia aukeran, zuk bat hautatu dezazun eta bilaketa horren arabera egin dezan. Eta sartutako hitza berria edo ezezaguna bada, bere analisi posibleak ematen dira aukeran Analisia aukeran. Analisia aukerara joan gabe zuzenean bilaketa botoia sakatzen bada, lehen analisia hartzen da.\nInformazio gehiago eta zehatzagoa daukazu CorpEusen laguntza orrian .\n2007-09-28 : 15:28\n> Nik *sexua* bilatu dut, bilatzaile bat aurkitzean egin ohi den bezala, eta "Teknosexua":http://eibar.org/blogak/teknosexua agertu zait lehen emaitzetan: "pantaila irudia.":http://www.flickr.com/photos/luistxo/1451167767/\n'Bilatu' laukian 'sexu' idatzita, sistemak 'sexu' lemaren zenbait agerpen erakusten ditu. Bilaketa arruntean, agerpenak guneka multzokatuta daude, eta gune bereko agerpenen gainean dagoen testua gunearen izena da, eta hor ageri da 'Teknosexua' (blogaren izena, hain zuzen ere). Beraz, 'Teknosexua' ez da bileketaren emaitza (ez dago berdez nabarmenduta), bilaketaren emaitzaren erreferentzia baizik.\nGuneen datuak ikusi nahi ez badituzu, aski da bilaketa aurreratura joatea eta, 'Ordenatu honen arabera' laukian, 'Hitza', 'Ondoko testuingurua' edo 'Aurreko testuingurua' hautatzea


Nafarroako Museoak José María Huarteren erretratua erosi du, Zuloagak pintatutakoa astelehena, 2007.eko abenduak 24\nZuloagaren lana. ( irudia handitu )\nHelduaroko lana da, Zuloagak 1937an egin zuena, hil baino zortzi urte lehenago. Garai hartan margolaria Zumaian (Gipuzkoa) bizi zen, eta dirudienez, bando nazionaleko komandante burua orduan ezagutu zuen, Zarauzko enparantzan. Orduan egin zuen erretratua.\nJosé María Huarte Jauregi (Iruñea, 1898-Madril, 1969) Nafarroako hiriburuko kale Nagusiko familia etxean jaio zen. Isabel González Olañeta Ibarretarekin ezkondu zen; hots, Montpensier-eko dukearen alargunarekin. Valdeterrazo eta Los Antrineseko markes ezkontidea izan zen, Espainiako Handitasunarekin. Ezkondu aurretik, berriz, Maltako Ordenako zalduna izan zen, eta hainbat ohore-domina eta sari jaso zituen.\nJosé María jakituna zen heraldikan eta genealogian. Gai horiei buruzko hainbat lan argitaratu zituen. Bat nabarmentzekotan, "El Nobiliario del Reino de Navarra. Nobleza Ejecutoriada en los Tribunales Reales de Corte y Consejo de Navarra (1519-1832)". 1927tik 1936ra Nafarroako Errege Artxibo Orokorreko artxibozainen burua izan zen.\nHuarteren gorputz osoa ageri da erretratuan, apur bat biratuta. Maltako Ordenako abitua du soinean, eta ezkerreko besoa tolestuta du, aldakan jarrita. Itxura estilizatua du, eta oihalean lerro bertikal argia markatzen du.\nKonposizio klasikoa duen erretratua da. Pintzelaren marrek Huarteren profila markatzen dute, hondo neutroaren gainean, ikuslearen begirada desbidera dezakeen elementurik gabe.\nLana honako hiri hauetan egon izan da ikusgai: Londresen (1939), Bilbon (1939), eta Zaragozan (1946).


Mobilizazioa egin dugu Kristau Eskolaren egoitzaren aurrean, lan hitzarmenaren mahaia biltzeko exijituz | LAB SINDIKATUA\nIrakaskuntza Gizarte ekimeneko ikastetxeak Mobilizazioa egin dugu Kristau Eskolaren egoitzaren aurrean, lan hitzarmenaren mahaia biltzeko exijituz\nTestuinguru honetan panorama iluna da. Patronalek hitza ez betetzeari eta negoziatzeko borondate ezari, Osasun krisi honetan diru publikoarekin finantzatutako ikastetxe batzuk langileei ABEEEak inposatu dizkietela gehitu behar zaio, beraien kontura negozioa eginez. Horrek guztiak erakusten du mobilizazioa inoiz baino beharrezkoagoa dela, egoera hau ezin baita gehiago jasan. LABek, bere aldetik, mobilizazioei ekin die gaur.\nMaiatzaren 15ean, orain dela hamabost egun sindikatu guztiok eta patronalek horrela adostuta, lan hitzarmeneko mahaia egin behar genuen bi gairen inguruan: Lanbide Heziketako langileen lan-baldintzak eta lanpostua galduko duten langileen birkokatzeko lan-poltsaren prozedura.\nAzken aldi honetan, LABentzat behintzat ohikoa bihurtzen ari den bezala, Kristau Eskolak eta AICE-IZEAk patronalek sektoreko langileei errespetu falta ikaragarria erakutsiz, eskuartean dugun gaiaren eta egoeraren neurrira egokitzen ez den aitzakia erabiliz, hirugarren aldiz lan hitzarmeko mahai bertan behera utzi zuten.


Gasteiztar txikiek lekukoa hartuko dute gaur Korrika Txikian - Alea.eus\n30 ikastetxe baino gehiagoko haurrek parte hartuko dute gaur euskararen aldeko lasterketan. Amaitzean, denak elkartuko dira Plaza Berrian.\n15:00etan abiatuko da Korrika Txikia Armentia ikastolatik.\nOrain aste bete 20. Korrikak milaka lagun bildu zituen Gasteizen. Oraingoan gasteiztar txikien txanda izango da, eta arratsaldean hiriko kaleak zeharkatuko dituzte, euskararen aldeko lasterketan. Hitzordua Armentia ikastolan hasiko da, 15:00etan, eta Zabalgana auzora abiatuko dira umeak. Pedro Asua kaletik pasa ondoren, Lakuaraino abiatuko da Korrika Txikia, eta ondoren, erdigunera, Gasteizko hiribidea eta Errota auzoa zeharkatu ostean. 16:00ak aldera Aranbizkarra auzoan barrena sartuko da, eta Judimenditik Dato kaleraino joango da. Azkenik, 16:30ak inguru, parte hartzaile guztiak Plaza Berrian elkartuko dira, 18:00ak iraungo duen jaian parte hartzeko.\nGuztira, 33 ikastetxek parte hartuko dute Korrika Txikian: Armentia ikastola, Mariturri, Zabalgana, Hogar San Jose, Miguel de Cervantes, San Martin, Abendaño, Lakuabizkarra, Umandi, Barrutia, Tokieder, Gorbeialde, Ibaiondo, Aita Orbiso, Luis Elejalde, Luis Dorao, Niño Jesus, Urkide, Marianistas, Santa Maria, Landazuri, Ramon Bajo, Odon de Apraiz, Samaniego, Lopez de Gereñu, Errekabarri, Arantzabale, Salburua, Angel Ganibet, Calasanz, Adurtza, Olabide eta Aranbizkarra.


Amaraun sare - Wikipedia, entziklopedia askea.\nArtikulu hau informatikari buruzkoa da; armiarmaren sarea gaitzat duena beste hau da: «Amaraun»\nAmaraun sarea edo amaraun topologiako sarea sare topologia mota bat da. Bertan, adabegi bakoitza adabegi bati edo gehiagoei zuzenean konektatuta dago. Honela adabegi batetik beste adabegi batera mezua garraiatzeko ibilbide desberdinak daude. Amaraun sare batean estazioek erabat konektatuta egongo balira komunikazioan ez litzateke etenik egongo. Adabegi nagusiek (zerbitzariak) beste zerbitzariekin bere konexioak dituzte.\nAmaraun topologiako sarea\nAmaraun sareko topologian estazioak bata bestearekin konektatuta daude bide batetik edo bestetik, gainerako sare topologiek ez bezala. Amaraun sarean ibilbide desberdinak daude helburura heltzeko. Ezaugarri honek bide erredundanteak ahalbidetzen ditu. Beraz bide bat hondatzen bada beste batetik bideratuko da datu-trafikoa.\nTopologia honek ez du behar sareko estazio nagusirik edo zerbitzaririk. Estazio bateren hutsegiteak ez dakar sarea hondatzea.\nAmaraun sareak berez leheneratzen dira. Konexio batek edo nodo batek huts egin arren sarea funtzionatzen jarraitzen du, eroritako lekutik komunikazioa igarotzea saihesten delako. Ondorioz amaraun sarea fidagarri bihurtzen da.\nKableri handia behar delako sare garestiak bilakatzen dira. Wireless sareak amaraun sarea osatzen dute kablearen kosturik gabe, kableatutako sareen aurrean abantaila delarik.\nAmaraun topologia eta beste topologia bat uztartzean topologia hibridoa eratzen da. Hedapen zabaleko sareek amaraun topologia dute, Internet esaterako.\nBerez leheneratzen da\nGarestia (klabeak erabiliz gero)\nNodo bakoitzak kable gehiago dakar


Usaimen - Wikipedia, entziklopedia askea.\nUsaimena gizakiek dituzten bost zentzumenetako bat da, sudurrak ahalbidetzen dutena. Honekin lotutako gaixotasunez neurologoak arduratzen dira. Bestela, usaimen eza anosmia da.\nSudurreko pituitariako nerbio muturrek jasotzen dute aireak eroaten dituen zatiki usaintsuen informazioa, eta, handik, usaimen-nerbioaren bidez, burmuinetara igaroarazten dute. Frogatu ahal izan denez, funtsezko zazpi usain bereizten ditu gizakiak: kanforra, musketa, lorea (arrosarena), menda, eterra, mikatza (ozpinarena), eta kiratsa (arrautz ustelarena). Izan ere, oinarrizko zazpi usain horiei, pituitariaren hartzaile berezi bana dagokio, eta haietatik abiatuta osa ditzake gainerako guztiak.\nIbon ODRIOZOLA AGIRRE: A zer molekula-usaina![Betiko hautsitako esteka] Zientzia.net\nEdorta AGIRRE: Usaimena, pista askoren argi-emaile[Betiko hautsitako esteka] Berria.info\nAzken aldaketa 23 ekaina 2021(e)an, 14:58(e)tan\nOrriaren azken aldaketa: 23 ekaina 2021, 14:58.


Æ ALEMAN ESKOLA – Goierriko Azoka\nÆ ALEMAN ESKOLA\nÆ ALEMAN ESKOLA Beasaingo aleman akademia da. Eskola 2017an sortu bagenuen ere, ia 20 urte daramatzagu hizkuntza hau irakasten.\nAita aleman eta ama euskalduna ditugun familia bat gara, eta gure helburua alemana giro atsegin eta berritzailean transmititzea da.\nIkastaroak oso talde txikitan ematen dira, eta, beraz, ikasleek harreman zuzena dute irakaslearekin. Horrela, hizkuntza ikastea erraza da haur, gazte eta helduentzat, etorkizunean ateak irekita izan ditzaten Europara, alemanez hitz egiten duten herrialdeetara eta euskal enpresa eta erakundeetara.\nEsteban Lasa 5, 20200 Beasain


Gasteizko eta munduko beste toki batzuetako gazteek bat egingo duten Go!azen-ekin pandemiari nola aurre egiten dioten erakusteko\n2021eko azaroaren 28an, igandean, Go!azen elkarrekin! Munduko gazteak batera pandemiari aurre egiten izenburupean, Gasteiz konexioan sentsibilizazio-jardunaldiaren seigarren edizioa egingo da (kartela erantsita). Jardunaldi hori Euskadiko Garapenerako GKE-en Koordinakundeak antolatu du eta horrek nazioarteko lankidetzan aritzen diren 81 euskal GKE biltzen ditu (horietatik 29k presentzia dute Araban).\nJarduera honen helburua da gure lurraldearen eta urrutiko beste batzuen arteko konexioak erakustea, bereziki Arabako Garapenerako GKE-ek lan egiten duten lurraldeekin ditugun konexioak, gizarte aktibo eta parte-hartzaileagoa lortzeko eta gizarte bidezko eta solidarioago bat eraikitzeko. “Konexio horien eraginez, gure ekintzak, jokaerak eta kontsumo-ohiturek ondorioak dituzte gure ingurunetik haratago. Dena lotuta dago mundu globalizatu honetan: arropa, janaria, energia, klima-aldaketa, osasuna, hezkuntza, pobrezia, aberastasuna, desberdinkeriak, eskubideak, aukerak...", adierazi dute. Urrutira joan gabe, egungo osasun-krisia planetako konexio horien beste adibide bat da; izan ere, pandemia global bat ari gara bizitzen, zeinak mundu osoari eragiten dion. “Hori bai, eremu geografikoen, klase sozialen eta pandemiari aurre egiteko bitartekoen arabera, adibidez, oso modu desberdinean bizi da”, azpimarratu dute.\nAdierazi dutenez, gazteek gogor jasan dituzte pandemiaren ondorioak hezkuntza, aisia, sozializazioa eta antzeko arloetan; baina, rol garrantzitsua ere izan dute, eta antolatu diren ekintza solidarioetan parte-hartze aktiboa izan dute. Horregatik, “Lorea Intxausti eta Xanti Korkostegi aktoreekin batera (June eta Igor ETBko Go!azen telesailean) omenaldia egin nahi diegu gazteei, eta ezagutu nahi dugu nola bizi duten aldi hau eta zein diren euren kezkak, ikuspegia eta gertatzen denaren interpretazioa, baita mahaiaren gainean jartzen dituzten proposamenak ere”, azaldu dute. “Horretarako, Gasteizko eta munduko hainbat tokitako (non Gasteizko garapenerako GKE-ek lan egiten duten) gazteek bat egingo dute Go!azen-ekin, musikaren, dantzaren, bideoen, umorearen, sorpresen eta testigantzen bidez igande-arratsalde dibertigarria pasatzeko”, adierazi dute.\nZehazki, Gasteizko Haur eta Nerabeen Elkarguneko gazteek hartuko dute parte. Udal-espazio horretan haurrek gai interesgarriei buruzko iritzi eta proposamenak adierazi eta partekatzen dituzte, eta adierazten dute zer iruditzen zaien garrantzitsua eta beharrezkoa hiriarentzat, betiere parte-hartzetik abiatuta eta hiriko elementu aktibo eta arduratsu gisa. “Haiekin jakingo dugu nola antolatu diren pandemia honetan, baita euren beharrak zein diren ere", aurreratu dute.\nItaka-Escolapios kolektiboko gazteek ere parte hartuko dute. Gasteizko kolektibo horrek (zeina beste herrialde eta hiri batzuetako taldeekin harremanetan dagoen etengabe) balioetan oinarritutako hezkuntza sustatzen du, besteak beste, denbora librean, elkartasunean, kulturartekotasunean eta errespetuan.\nGainera, Togo, Gabon, Kolonbia eta Indiako gazteek ere parte hartuko dute; herrialde horietan Arabako garapenerako GKE-ek garapenerako lankidetza-proiektuak lantzen dituzte hainbat arlotan. “Haiekin ikuspegiak zabalduko ditugu eta euren ikuspuntuak, kezkak eta proposamenak ezagutuko ditugu”, gehitu dute.\nIkigai Dance Studio taldeko gazteen emanaldiek igande-arratsaldea animatuko dute. Hiri-dantzako eskola bat da, eta bertako gazteek laguntasuna, diziplina eta antzeko balioak ikasten dituzte dantzaren bidez.\nSaiorako sarrera librea eta doakoa da, edukiera bete arte. Dena dela, gomendatzen da aldez aurretik lekua ziurtatzea webgune honetan: www.ongdeuskadi.org. Gainera, Lorea eta Xantik hainbat sorpresa prestatu dituzte jardueran parte hartuko duten lagunekin; beraz, horietan parte hartu nahi dutenek aldez aurretik izena eman beharko dute aurreko estekan, une dibertigarri horien protagonistak izango diren pertsonak hautatzeko zozketan parte hartu ahal izateko.\nJardunaldi honen seigarren edizioa azaroaren 28an, igandean, izango da, 18:00etan, Gasteizko Europa Biltzar Jauregian, Francisco de Vitoria auditoriumean. Aurrez aurreko ekimena izan ez ezik, internet bidez ere jarraitu ahal izango da zuzenean Euskadiko Garapenerako GKE‑en Koordinakundearen YouTubeko kanalean (https://www.youtube.com/ONGDEuskadi). Jarduera honek Vitoria-Gasteizko Udalaren, Arabako Foru Aldundiaren eta Garapenerako Lankidetzaren Euskal Agentziaren laguntza du.\nAzkenik, ekimena antolatu duen kolektiboak honako hau aldarrikatu du: “bizi duguna bezalako pandemia global batek konponbide globalak behar ditu; hori dela-eta, lankidetza-politikak, besteak beste Euskadin bultzatzen direnak, ezinbesteko tresna dira larrialdi honetan inor atzean geratu ez dadin".


LEINTZ GATZAGA: Boto ezkertiarra gehiengo, baina abstentzioa nagusi - Leintz gatzaga - Goiena.eus\nUbane Madera 2014-05-25 21:03\nLeintz Gatzaga izan da Debagoienean botoen kontaketa amaitzen lehena. Mahai bakarrarekin, 20:33rako bukatu dute zenbaketa. Eta horren arabera, EH Bilduk ordezkatzen duen koalizioak eskuratu ditu botoen gehiengoa: 56 (%63,63). EAJ izan da, berriz, bigarren indarra, 23 botorekin (%26,13).\nEdozelan ere, abstentzioa atera da garaile Leintz Gatzagan, orain bost urteko hauteskundeekin alderatuta, gora egin du-eta lau puntu pasatxoan. Bestela esanda, gatzagarren %54,17k aukeratu du botorik ez ematea (%50a izan zen 2009an). Eta abstentzioaren beherakada alderdi guztiek eskuratu duten boto kopuruan islatu da. Hala ere, EH Bilduk igarri du boto kopurutan jaitsiera handiagoa bigarren alderdi den EAJk baino.\nAbstentzioa: 104 (%54,17)\nEH Bildu: 56 (%63,63)\nEAJ: 23 (%26,13)\nEzker Anitza-Iratzarri-EKI: 1 (%1,13)\nAbstentzioa: 104 (%50)\nEH Bildu: 62 (%59,61)\nEAJ: 37 (%35,58)\nPP: 3 (%2,88)\nPSOE: 2 (%1,92)


Irudi libreen pisuaz | Azkue Fundazioaren Egunkaria\nIrudiak oso elementu garrantzitsuak dira gure blog, webgune eta sare sozialetako profiletan.\nIrudi batek mila hitz baino gehiago balio du. Izan ere, irudi bat erabakigarria izan daiteke: erabiltzaileei arreta deitu eta klikatzeko gogoa piztu ahal die; edota, aitzitik, erabiltzaileak uxa ditzake. Era berean, irudia funtsezkoa izan daiteke erabiltzaileei edukiak partekatzera, edota interakzionatzera gonbidatzerakoan.\nTartea hartu behar dugu, testuarekin edo ildo editorialarekin bat datorren argazki edo irudi erakargarria aurkitu eta hautatzeko -are gehiago, ordaindutako bankuek eskainitako irudiak pagatu ezin, eta sarean bila aritu behar badugu-.\nBesterik ezean, “Google Irudiak” baliogarria izan daiteke, baina bertako irudiak sarri erabiltzen dira, kalitate baxua eta bereizmen txikia izan ohi dute, eta ur-markadunak izan ohi dira.\nHorrelakoetan konturatzen gara zein garrantzitsuak diren doako irudi-bankuak, non erraz aurkituko baititugu hainbat estilotako argazki polit, original eta ezberdinak, musutruk.\nOrdea, oso kontutan hartzekoa da banku horietako irudiak libreak direla eta, beraz, ezin direla edozein erara erabili. Batzuek ez dute mugarik; aldiz, beste batzuekin egilea nor den aipatu behar da, edota ezingo dira merkataritza-xedeetarako erabili. Jakiteko kasu bakoitzean nola jardun, Creative Commons. lizentzia mota kontsultatu beharko dugu.\nIrudi digital motak:\nIrudiak funtzio matematikoetatik ondorioztatutako lerroen bitartez definitzen dira.\nEz dute kalitate galerarik irudia handitzerakoan.\nIrudiak kolore jakin bateko koadrotxoak erabiliz definitzen dira.Koadrotxo bakoitzari pixel deritzo.\nIrudiak handitzerakoan kalitatea izugarri galtzen da.\nErresoluzioa: erabiltzen den unitatea ppp [puntu pulgadako]\nKolore sakonera: pixel bakoitzak har dezakeen kolore kopurua [kolore erreala 24 bit, alegia 16,7 miloi kolore]\nBitmapen formato ezberdinak:\nGIF: Kalitaterik gabeko konpresioa.256kolore bakarrik onartzen ditu.Grafikoa, marrazkia edo ikonoetan erabiltzeko egokia.\nJPEG: Konpresioak kalitate galera dakar. 16,7 miloi kolore. Argazkietarako egokia.\nPNG: Konpresiorik gabeko irudia. 16,7 miloi kolore arteko irudia. Transparentziak onartzen ditu.\nHemen doako irudiak bilatzeko galeria batzuk:\nargazki bankuak argazki galeriak argazkiak irudi bankuak irudi libreak irudiak\nErabiltzen duzu Pixabay Images 3.0 plugina? | Azkue Fundazioaren Egunkaria(e)k dio:\n14:02 2017(e)ko abenduak 19\n[…] eskubideekin arazoak izan daitezke. Irudi libreei buruzko informazio gehiago nahi izanez gero, hemen daukazu gure egunkarian idatzitako artikulu […]\nErabiltzen duzu Pixabay Images 3.0 plugina? • ZUZEU(e)k dio:\n9:48 2017(e)ko abenduak 20


Kontratatutako pertsonak adinez nagusia izan beharko du, eta mendeko pertsonei arreta soziosanitarioa emateko ziurtagiria edo aparteko zein aldi baterako gaikuntza izan beharko du. Ezingo dute laguntzaile pertsonal izan ezkontideak edo izatezko bikote lagunak, eta 3. gradura arteko senitartekoek (ez eta tutoreak eta hartzaileak ere).\nPrestazio ekonomikoak jasotzea eta, aldi berean, beste gizarte zerbitzu publiko edo itunduren bat ere jasotzea bateragarria edo bateraezina den, ondoren azaltzen da:\nGizarte eta osasun zentroak, psikiatria\nzentroak eta antzekoak Bateragarria denboraldi batean\nEtxez etxeko laguntza: %20ko kenketa.\nEguneko zentroko zerbitzua edo arreta okupazionala: %50eko kenketa.\nEguneko zentroko zerbitzua edo arreta okupazionala, gehi etxez etxeko laguntza: %60eko kenketa.\nAldi baterako egonaldiak; zentro sozio-sanitarioko egonaldiak; psikiatria zentroetako egonaldiak; eta antzekoak: aldi baterako etetea urte naturalean bi hilabete baino gehiagoko egonaldietan.\nLehenengo, prestazioaren zenbatekoa kalkulatzeko hartuko dira kontuan bai eskatzailearen bai elkarbizitza unitateko beste kideen Pertsona Fisikoen Errentaren gaineko Zergan aitortutako edo egiaztatuko etekinak. Horrela, %100 jaso daiteke edo %10, %20 edo % 30 gutxitu daiteke.\nOndoren, bateragarri/bateraezineko erregimenean ezarritako kenkariak ere aplikatuko dira: Etxez etxeko laguntza (%20ko kenketa) / Eguneko zentroko zerbitzua edo arreta okupazionala (%50eko kenketa) / Eguneko zentroko zerbitzua edo arreta okupazionala, gehi etxez etxeko laguntza (%60eko kenketa).\nAzkenik, gizarte babeseko sistema publikoan ezarrita dagoen izaera eta xede berdintsuko beste prestazioaren bat jasotzen bada, haren zenbatekoa ere kendu egingo da, bereziki hauek:\nErabateko ezintasun iraunkorreko pentsioaren baliaezintasun handiaren osagarria.\nNorberaren kargura 18 urtetik gora eta %75 edo gehiagoko desgaitasuna duen seme-alabengatik ematen den diru kopurua.\nBeste norbaiten beharragatik ematen den baliaezintasuneko kotizatu gabeko pentsioaren osagarria.\nBeste norbaiten laguntza beharragatik emandako subsidioa minusbaliatuak gizarteratzeari buruzko legekoa.\nAzkenik, prestazioaren zenbatekoak ezingo du inoiz gainditu zerbitzuagatik ordaindutako kostu erreala eta, beraz, kasua balitz kopuru horretaraino murriztu beharko litzateke ordaindu beharrekoa.


Joxe Mari Iriondo: “Gure kazetaritza askoz ere militanteagoa zen oraingoaren aldean”. Deia, Noticias de Bizkaia\nKAZETARIA (Ortzadar saria 2017)\nJoxe Mari Iriondo: “Gure kazetaritza askoz ere militanteagoa zen oraingoaren aldean”\nAurtengo Ortzadar Saria jaso berri du kazetari azpeitiarrak, komunikazioaren, kulturaren eta euskararen alorrean egindako lan eskergaren aitortza eta gorazarre gisa\nAne Urrutikoetxea - 2017(e)ko abenduaren 24a, igandea - 12:07etan eguneratua\nJoxe Mari Iriondo, egun bizileku duen Zarautzen. (GORKA ESTRADA)\nBizitza eman du Joxe Mari Iriondok (Azpeitia, 1938) kazetaritza eta euskal kulturari dedikatuta. Maitasunez eta harriduraz gogoratzen ditu lehen urte haiek, aurrera egiteko adorea nola izan zuten sinetsi ezinik. Egindako lan oparoaren ordainetan jaso du Ortzadar Saria. Bere ibilbidea errepasatu eta egungo egoeraz hausnartzeko aitzakia ederra eskaini digu.\nZer sentitu zenuen Ortzadar Saria jasotzera zindoazela jakitean?\nBiziki eskertu nuen horrelako ohorea. DEIAren zuzendaritzaren deia jaso nuen, galdetuz ea onartzen nuen 2017ko Ortzadar Saria. Noski, baietz erantzun nuen. Pentsa, Ander Manterola langile nekaezinaren eta Sagrario Alemanen ondoren ni saritzea handi samarra iruditu zitzaidan. Sekulako ilusioa egin dit sariak, nahiz eta badakidan nire merezimenduak urri samarrak direla.\nZer da zuretzat Ortzadar Saria jasotzea?\nBene-benetan eskertzen dut gorazarre hau. Ez nago ohituta sariak jasotzera. Beharbada, gustuko alorretan lana egitea izan da bizitza honetan saririk onena. Beste lanbide batzuetarako prestatu nintzen, ustez, baina ustekabean Loiolako Herri Irratirako eskaintza egin zidaten 1961ean, Afrikan gogoz kontrako soldadutza eginda handik itzuli nintzenean. Irabazbide hobeak izan bazitezkeen ere, ez nuen ezergatik ere baztertu nahi izan. Eta ez nuen zorte makala izan. Eta orain zer eta Ortzadar Saria jaso, gainera. Ez dago gehiago eskatzerik. Sari banaketan aspaldian ikusi ez nituen lagunak agurtzeko aukera ere izan nuen eta sari ederra hartuta itzuli nintzen etxera, alai baino alaiago.\nKulturgintzan, euskalgintzan eta komunikabideetan ibilbide luzea eta oparoa egindakoa zara. Sari-banaketaren ekitaldian, ‘komunikatzaile konprometitua’ izan zarela nabarmendu zuten. Atzera begira jarrita, zein izan da zure ibilbidean bete duzun konpromiso zailena?\n1961eko abuztuaren 28an hasi nintzen lanean Loiolako Herri Irratian, kontularitza-lanetan, hain zuzen. Gero, irratiko egoera barru-barrutik ezagutu eta gidoiak eta programak egiten hasi nintzenean, berehala ohartu nin-tzen irrati hasiberri hark ematen zituen mila aukerez, euskara edozer irratsaio egiteko gai izan zitekeela ikusi nuen. Hala ere, nik uste baino oztopo gehiago zegoen. Publizitatea euskaraz eskatzen zuten gure bezero askok, baina Donostiako irrati batek salatu egin zuen hori, konpetentzia desleiala omen zelako. Cope, edo Elizaren irrati katekoa izaki, ilunabarrero errosarioa esaten zen Loiolako irratiz. Dena euskaraz, jakina, baina don-tsuzko letaniak latinez esaten ziren, eta gure zuzendariak -Juan Lekuona Urrutiak- zergatik ez nituen letaniak euskaratzen galdetu zidan, eta nik, baietz;baina Orixek lan hori aspaldi egina zuela. Hurrengo egunetik hasi ginen horiek ere euskaraz ematen. Azpeitian familia batean baino gehiagotan errezatzen zuten nonbait errosarioa gurekin batera, baina letaniak heltzean irratia itzali egiten omen zuten, horiek Iriondoren tontakeriak zirela eta.\nEz zitzaizkizun lanerako garai errazak egokitu...\nEz. Handik aurrera ere etengabeko erasoak jaso genituen, garai hartako Fraga Iribarne ministroaren monagiloen aldetik. Horrelako salaketak izan ziren gure konpromisoaren alderik larrienak. 1965eko uztailean irratia itxi ziguten. Urte betera airean ginen berriro. 1976an Itsumendiko emisio-etxea eta antena lehertu zizkigun Batalllon Vasco-Español zeritzon talde ezkutu makarra batek. Noiz eta nondik erasoko ziguten adi egon behar izaten genuen beti. Hori izan zen gure patua.\nKazetaritza lana ezin hobeto ezagutzen duzu. Asko aldatu al da ofizioa?\nBai. Hasiera hartan guk egiten genuena kazetaritza txikia zen. Ferrolgo xaharra hil eta handik lasterrera hasi ziren aldaketa handienak. Ordura arte RNEren konpetentzia zen informazio orokorraren legea aldatu zuten, eta irrati txikiok ere hasi ginen buru-bihotz informazio hori ematen. Baina gehienetan EFE agentziaren iturriaz baliatzen ginen, eta hori kontrol gogorra zen, noski.\nEz dakit onerako ala txarrerako, baina gure kazetaritza askoz ere militanteagoa zen oraingoaren aldean. Eguneroko zentsura/autozentsura, dirurik eza eta ahulezi guztiak militantismoaren indarrez irabazten genituen. Lehenengo urte haietan, esate baterako, ez genuen ordutegirik lanerako. Oraingo kazetari askok ordutegi batekin funtzionatzen dute. Kalean, prentsaurrekoetan eta bileretan geroz eta kazetari gutxiago ikusten dut orain, nola eta ez diren politiko handien bilera eta aurkezpenak. Informazioa hartzen duenarentzat dozenaka aukera dago egun, eta askotan ez dakizu norantz jo ere. Beno, bai, badakizu norantz jo, otsoari belarria berehalaxe ikusten baitzaio, Kataluniako saltsa lotsagarri honetan bezala. Txikiok beti handiaren mende bizi behar orain ere. Hor dago koska.\nNola ikusten duzu egungo kazetarien lana?\nGeroz eta korapilatsuago. Ez nuke inor desanimatu nahi, baina lanbidea gogortu, deserosotu, hoztu egin dela pentsatzen dut. Zerbait egingo du buru-bihotz saiatzen denak, bere egunerokotasun eta erraztasunetik haratago ahalegintzen denak, baina kontuz! Kazetariaren lan-merkatua lehen baino askoz zabalagoa da;beharbada, geroz eta lanerako aukera gehiago eskaintzen da. Baina aukera horiek pobretu direlakoan nago. Bekadun edota praktika-kontratudun askotxo ikusten ohitu naiz azken urteetan. Aldaketa izugarria nabari-tzen dut kazetarien artean.\nSare sozialek informazioa demokratizatu dute, denen eskuetara ekarriz, baina albiste faltsuak inoiz baino gehiago zabaltzen dira. Zer egin dezakete kazetariek horren aurrean? Eta nola babestu gaitezke irakurleok informazio zurrunbiloaren aurrean?\nEz dakit sare sozialek informazioa demokratizatu duten ala lehen bezain lotuta jarrai-tzen ote duen. Albiste gehiago eman ematen da, hori egia da. Eta bakoitzak ahaleginak egingo ditu bere neurriko, edo ustez neurriko estalkien bila. Baina, batetik zoratzeko hainbateko eskaintza dagoelako, eta bestetik arkume larruz jantzitako otso asko dabilelako, lanak egin behar dira aukeraketa on bat egiteko orduan. Sare sozial horietako batzuen erabiltzaile arrunta naiz neu ere, eta egia esan aspertzen hasita nago, galbahetik pasa beharreko informazio gehiegi jasotzen baitut egunero. Gaur egun, handi usteko zabor gehiegi dagoela uste dut.\nHala ere, baikorra naiz geroari begira. Gure amona zenak -munduko amonarik onenak, bide batez esateko- askotan esan ohi zidan: “Ni laster hilko naiz, baina zuek ematen didazue pena, gixaixuok”. Baina hura bezain ongi edo hobeto bizi izan naiz ni, eta gero ere halaxe izango dela uste dut.\nNola gogoratzen dituzu lanbidean hasitako lehen urteak?\nMaitasunez, harriduraz gogoratzen ditut urte haiek, batez ere, beti aurrera egiteko adorea nola izan genuen sinetsi ezinik askotan. Baina, joanak joan ziren. Orain beste batzuen garaia da.\nEuskal kulturaren babesle sutsua izan zara beti. Osasuntsu al dago?\nOraingo euskal kulturaren osasuna oso ona dela uste dut. Beharbada, lehen ere aipatu dizudan gure garaiko militantismo itsu/sendo hura falta da, hasi goitik -gure politikarietatik- eta beheraino jorratzeko. Ehunka hi-tzaldi, kantaldi, bertso-saio, jaialdi eta ekin-tza egiten da gure herrietan orain ere. Eutsiko al diogu bide horri, bestela gureak egin du.\nIgaro berria da Durangoko Azoka. Ze inpresio duzu halako kultura plazen inguruan?\nOraindik ere gordeta daukat Gerediaga Elkarteak ziklostilez eginda atera zuen lehenengo urteko programa. Ez zuten gaur eguneko diru-laguntza publikorik, eta behetik gora hasi behar izan zuten, indartsu, eskuartean zuten proiektuan sinetsiz. Ondo kostata atera zuten aurrera, baina begira non dagoen orain. Urtean baino urtean zer saldu gehiago dago, nahiz eta erosi ez omen den geroz eta gehiago erosten, garai batean baino askoz gehiago argitaratzen baita. Diskogintzak, beharbada, urte hobeak ezagutuko zituen, baina bada zer erosi. Nire txaloak eta goraipamenak antolatzaileei, eta eutsi diezaiotela ekintza bikain horri.\nEuskaraz dakigunon kopurua inoiz baino altuagoa da Euskal Herrian, baina erabilera mailak jaisten ari dira. Harrigarria da erabat euskaldunak izan diren herrietan zenbat jaitsi den erabilera maila. Non dago arazoa? Zer ari gara gaizki egiten?\nHarrigarri bezain penagarria da hau. Euskaldun gehiago izan dadin egin den ahalegina egin eta gero, euskara ikasten hainbeste saiatu eta gero, orain erabilera jaitsi egin dela jakitea penagarria da. Zerbait gaizki egiten ari gara. Nik uste, hainbat aldiz aipatzen dudan militantismo eta gure hizkuntzaganako fede hori falta dela. Zerbait egin beharra daukagu. Ez ote gara gai izango geureari eusteko?\nBizi osoan euskararekin, kazetaritzarekin eta kulturarekin konprometitua bizitakoa zara. Zein da aurrera egiten jarraitzeko gakoa?\nBerriro hasi behar banu ere, berdin-berdin egingo nukeela esan izan dut askotan. Ez daukat inolako damurik 1961ean hartu nuen erabakia hartu izanaz. Eta gure amona gaixoa baino hobeki bizi izan naiz, seguruenik. Zein den aurrera egiteko gakoa? Batetik, maitasuna eta sinesmena herri honengan;eta bestetik, egoskorkeria pittin bat, agian. Egoskor fama hori dugu Iriondotarrok.


'Lurraldea eta Hizkuntza. Arnasguneen garapen jasangarrirantz' jardunaldia egingo dute — Gaztezulo\n'Lurraldea eta Hizkuntza. Arnasguneen garapen jasangarrirantz' jardunaldia egingo dute\n'Lurraldea eta Hizkuntza. Arnasguneen garapen jasangarrirantz' jardunaldia egingo dute Gipuzkoako Foru Aldundiak, Kontseiluak, UEMAk eta UEUk elkarlanean antolatuta, urtarrilaren 23an egingo dute. https://www.gaztezulo.eus/albisteak/lurraldea-eta-hizkuntza-arnasguneen-garapen-jasangarrirantz-jardunaldia-egingo-dute https://www.gaztezulo.eus/albisteak/lurraldea-eta-hizkuntza-arnasguneen-garapen-jasangarrirantz-jardunaldia-egingo-dute/@@download/image/Captura de pantalla 2021-01-13 a las 12.05.12.png\nGipuzkoako Foru Aldundiak, Kontseiluak, UEMAk eta UEUk elkarlanean antolatuta, urtarrilaren 23an egingo dute.\nGipuzkoako Foru Aldundiak, Kontseiluak, UEMAk eta UEUk elkarlanean antolatutako 'Lurraldea eta Hizkuntza. Arnasguneen garapen jasangarrirantz' jardunaldia egingo da urtarrilaren 23an, Donostian. Euskara eta lurralde antolaketaren arteko harremana lantzen duen bosgarren jardunaldia izango da. "Nazioarteko esperientzien berri izateko, garapen soziekonomiko endogenorako ereduak ezagutzeko, arkitektoen betaurrekoak janzteko eta arnasguneetan oinarritutako hizkuntza politiken ereduan sakontzeko saioa izango da oraingoa", aurreratu dute antolatzaileek.\nLurraldea eta Hizkuntza jardunaldien edizio berri hau aurreko jardunaldietan ikasitakoa osatzera eta zehaztera dator, eginiko ibilbidean pauso bat gehiago ematera, hain zuzen. Horrek ez du eskatzen, inondik inora ere, aurreko jardunaldietan landutakoa ezagutzea, jardunaldi honetan landuko direnak ulertu ahal izateko. Halere, eginiko ibilbidearen berri izan nahi izanez geroz, hemen duzue aurreko edizioetako informazioa:\n2014ko Lurraldea eta Hizkuntza I. jardunaldietan (Lurraldea eta Hizkuntza. Hizkuntza eta Lurraldea) lurralde-antolakuntzaren eta hizkuntza-aldaketaren arteko harreman kezkagarria mahai gaineratu zuten, Eragin Linguistikoaren Ebaluazioa (ELE) izeneko tresna baten beharra agertuz.\n2015eko Lurraldea eta Hizkuntza 2. jardunaldietan (Lurraldea eta Hizkuntza. Erronkak & Tresnak) ELE tresna horren lehen bertsioa aurkeztu zuten.\n2016ko LuHi3 jardunaldietan (Lurraldea eta Hizkuntza. Oraina & Geroa) gaiaren lanketa akademikoari jarraipen logikoa emanez, ELE tresnaren oraina eta etorkizuna irudikatu zuten, esperientzia zehatzak aurkeztuz, balizko kalteak apaltzeko neurri zuzentzaileez hausnartuz, eta ELE tresnaren txertaketa legal posiblea iradokiz.\n2018ko LUHI4 jardunaldietan (Lurraldea eta Hizkuntza. Arnasguneen prebentziotik garapenera) prebentzioaren ikuspegitik beste urrats bat aurrerago eginez, lurgune euskaldunen eta arnasguneen garapen iraunkorra bermatzeko oinarriak proposatzera jo zuten.


Autonomoak jakin beharrekoa diru-laguntza eskatu baino lehen - Fundación Gaztenpresa\nAutonomoak jakin beharrekoa diru-laguntza eskatu baino lehen\nEkintzaileentzako laguntzak, horiek eskuratzeko modua. Informaziorik behar al duzu? Deitu Gaztenpresara, 900 101 143 telefonora.\nLaguntzak. Enpresa- edo lanbide-abenturari ekiten dion ekintzaileak edo autonomoak horixe bilatzen du sarritan. Baina, finantzaketa edo laguntza eskatu aurretik, aztertu beharreko alderdi batzuk daude, deialdi jakin batera jotzeko aukera ote dugun eta komeni ote zaigun jakiteko. Bateragarria al da bestelako diru-laguntzaren batekin? Epe luzera arazorik sor al ditzake? Gida labur honetan hori guztia azaltzen saiatuko gara.\nLangabezia-saria kapitalizatzea: bai ala ez?\nNeurri lagungarrienetako bat langabezia-saria kapitalizatzea da. Aurreko post batean azaldu genuenez, langabezia-saria dena batera kobratzean datza, diru hori negozioa abian jartzeko inbertitze aldera. Era berean, diru hori autonomoen kuotak ordaintzeko ere erabil daiteke, edo bi aukerak konbina daitezke. Kapitalizazioa, Ogasunean jarduera ekonomikoetan izena eman aurretik eskatu behar da beti, langabezia-saria kobratzen ari garen bitartean. Printzipioz, eskatuko ditugun bestelako diru-laguntzekin bateragarria da.\nLaguntza-deialdiaren oinarrien arabera, eskatu nahi dugun laguntza hori jasotzen ari garen bestelako ordainekin bateragarria ote den ikusi beharko dugu. Izan ere, laguntza eskatzeko orduan kontuan izan behar dugun lehenetariko datua da hori.\nNola bilatu behar ditugu autonomoentzako diru-laguntzak eta bestelako laguntzak?\nLaguntzak eta diru-laguntzak BOEn eta autonomia erkidegoetako aldizkari ofizialetan argitaratu ohi dituzte. Gogora dezagun BOEren Interneteko orrialdean, “A la carta” atalean, bilaketa pertsonalizatuak eta alertak sor ditzakegula, informazioa gure helbide elektronikora irits dadin eta interesgarriak zaizkigun azken argitalpenen berri izan dezagun. Aukera bera eskaintzen dute Foru Aldundietako aldizkari ofizialetako Interneteko orrialdeetan ere.\nEra berean, aukera interesgarria da tokiko garapen-agentzietara eta ekintzaileei laguntzeko elkarteetara edo erakundeetara jotzea, Gaztenpresara, adibidez. Enpresen sorrera sustatzeko LABORAL Kutxaren gizarte-ekintzaren ekimena da Gaztenpresa, eta laguntza eskaintzen die ekintzaileei beren egitasmoaren fase guztietan, baita proiektua abian jartzeko eta sendotzeko laguntzen bilaketan ere.\nKontuan izan behar dugu…\nPrintzipioz, diru-laguntzek eta bestelakoek ez dutela inoiz gastu edo inbertsio osoa berdintzen, eta beraz, bestelako baliabideak ere erabili beharko ditugula. Gainera, diru-laguntza jakin bat eskatzeko eman beharko dugun denbora eta egin beharko ditugun izapideak ere hartu behar ditugu kontuan, izan ere, laguntzaren zenbatekoa txikia bada agian ez du mereziko hori guztia egitea.\nBestalde, agerikoa dirudien arren, diru-laguntza bat ezin liteke inoiz izan diru-sarrera nagusia gure negozio-planean edo hazkunde-aurreikuspenean. Halaber, kontuan izan behar dugu oinarriak urte batetik bestera alda daitezkeela, eta gerta litekeela laguntza hori guretzat eskuragarri ez izatea eskakizunak aldatu egin direlako. Edo guztia bide onetik joan arren, dagokigun diru-sarrera berandutu daiteke (batzuetan urtebete baino gehiagoz). Aintzat hartzekoa da ere diru-laguntzek zergetan izan dezaketen eragina.\nLaburbilduz, diru-laguntzak gure negozioa laguntzeko modua dira eta kobratzen direnean bultzada garrantzitsua ematen dute, baina enpresa baten bideragarritasuna ez dago inoiz laguntzen menpe.


Munduko KLIMEN mapa bat aurkezten da, maparen legendatik abiatuta: TROPICAL: tenperatura altuak, erregularrak, urtaro euritsuak. DRY: euri gutxi, tenperatura altua egunean zehar. WARM: epelak, gurea bezalakoak, 4 urtaroak.\nHelburu orokorrak: Ikaskuntzarako gaitasun eta trebetasun praktikoak lortzea eta komunikazioko ezagutzak eta estrategiak beste hizkuntzetara transferitzea. Arian-arian hizkuntza hori erabiltzea eremuko edukiak ikasteko. Alderdi fonetikoak, erritmoari dagozkionak, azentuarioari dagozkionak eta entonazioari dagozkionak identifikatzea. Halaber, identifikatzea atzerriko hizkuntzako egitura linguistikoak eta aspektu lexikoak, eta horiek komunikazioaren oinarrizko elementu gisa erabiltzea. Espezifikoak: Klima ezberdinei buruzko informazio laburra eskatu eta ematea. Hitzak eta irudiak elkartzea. Mapa baten legendan ikusgai diren elementu/ikurrak ezagutu eta interpretatzea. Aurretik beste hizkuntza batean jasotako ezagutzak zabaltzearen garrantzia. Edukiak - Ezagutza kontzeptualak (adierazpenezkoak): Klimen maparen legenda: TROPICAL: tenperatura altuak, erregularrak, urtaro euritsuak. DRY: euri gutxi, tenperatura altua egunean zehar. WARM: epelak, gurea bezalakoak, 4 urtaroak. Beste hiru hotzak: altuerak (mendiek) edo poloetara hurbiltzeak tenperatura baxuak inplikatzen ditu. Prozedura-mailakoak: Mapa baten legenda eta bere ikurrak zuzen interpretatzea. Bereizi elementu ikusgai horiek mapan. Elementu horietako bakoitza laburki deskribatu. Jarrera-mailakoa: Interesa eta jakin-mina izatea Lurrari buruz dagoeneko eskuratutako ezagutzak ikasteko, ingelesez. Beste hizkuntza batean irakurtzen eta idazten jakiteak duen garrantzia aitortzea eta balioestea. Hitz guztien ahoskatzea arretas entzutea. Aurretiazko Ezagutzak: Bigarren Zikloko ingeles ezagutzak. Lurrari buruz dagoeneko eskuratutako ezagutzak, ama hizkuntzan. Objektuaren gida didaktikora jotzea.\nPalabras clave: lehorra maiztasuna tenperatura euriak urtaroak\nURL repositorio: /repositorio/25032010/73/es_2009051932_7350154


Burlatan duten sukaldean hamabi jaki prestatzen dituzte astero eta bost jasotze puntutan uzten dute. Ondalaneko bazkideek leku horietako giltza badute eta nahi dutenean pasatu daitezke janari ontzien bila. Etxekoak dira bazkideak: ez da kuotarik ez permanentziarik ordaindu behar. Mikrokooperatiba honetako langileekin aurrez aurre biltzea da bazkide egiteko lehen baldintza: elkarri izena eta aurpegia jartzea, lan egiteko modua ezagutzea eta batzarretan denen artean erabakitzea aurrera begira zer egingo duten.\n2020ko urrian sortu zen Ondalan mikrokooperatiba, nahiz eta luze aritu ziren lehenagotik proiektua lantzen. Burujabetzaren alde lan egiten duen eragile moduan izendatzen dute beren burua. Sorrera honetan praktikan egiten dutena, janari prestatua eskaintzea da. “Aurrera begira ikusiko da zer forma hartzen joango den, bazkideak dira erabakitzen dutenak, asanbladatan” azaldu digute langileek. Horren adibide modura, elkarrizketa bukatu ostean baratzea lantzera joango dira, bazkideek hala erabaki baitzuten azken asanbladan: “Unx herrian kezka handiena despopulazioa da eta baratzea sortu dugu; bertan bi lanpostu sortzea da asmoa, herriko gazteei soldata duin batekin bertan lan egin eta bizitzeko aukera emateko”. Oraintxe lantzen hasi diren baratzeak aurrera begira emango ditu bere fruituak eta bitartean, Nafarroako Ekoalde elkartearekin egiten dute lan, honek eskuratzen baitizkie bertako ekoizle txikien sasoiko produktu ekologikoak.\nOndalanek Burlatan du sukaldea eta astero prestatzen dituzten 12 plater ezberdinak jasotzeko bost puntu ditute: Burlatan, Zizurren, Tafallan, Unxen eta Uxuen. Dagoeneko 70 bazkide dira etxean otordu horiek gozatzen dituztenak eta Ondalaneko langileentzat bazkideak etxeko dira. Jakin nahi nola zabaltzen dieten bazkide berriei atea?\nOndalanekoek azaldu dute nola egiten duten herritarrek haiekin harremana: “Gure berri izateko modu asko daude: sare sozialen bidez, Internetez, komunikabideen bidez…”. Ondalan-kide izan nahi duenak izena ematen du internetez, “baina bazkidetza indarrean jartzeko zuzenean gurekin elkartu behar dira: garrantzia handia ematen diogu elkar ezagutzeari, proiektua ongi azaltzeari, lekua ikusteari…”.\nTresna digitalen eta teknologia baliatzearen alde daude, baina “humanitateari” eutsita. Su txikian lantzen dituzte bazkideen arteko harremanak eta horrela doaz proiektua aberasten: “Garrantzia handia ematen diogu harreman pertsonalak lantzeari eta gure arteko sinergiak sortzeari; ez soilik langile-kooperatibisten artean, baita bazkideen artean ere. Adibidez, argindarra Goienerrekin daukagu eta mugikorrak Izarkomekin eta proiektu horiek ere ezagutarazten dizkiegu gure bazkideei.\nGuztia egiten da tratu pertsonalaren bidez eta konfiantzaren bidez”. Konfiantzaren adierazle, bazkide guztiek dute jasotzen puntuen eta sukaldearen giltza.\nBazkide bakoitza ezagutzen dute banaka. Nolakoa da Ondalaneko bazkidea? “Bitxia da, ireki aurretik espero genuen kooperatiba denborarik gabeko jende gaztearentzat izango zela, baina bazkideak adina errealitate ezberdin daukagu. Bada jende gaztea, badira familiak, badira agureak, badira bakarrik bizi diren pertsonak... Bakoitzak ditu bere ezaugarriak eta bere beharrak”.\nJateak elkartzen gaitu\nOstegunero 10:00ak baino lehen egiten dute eskaera bazkideek, ea Ondalanek prestatuko dituen 12 jaki horietatik zein eta zenbat hartu nahi dituzten. Astero aldatzen dira 12 plater hauek eta etxe bakoitzak bere ohitura eta gustuen arabera aukeratzen du, baita trebezien arabera ere: “Lekaleak goxo prestatzen dituenak agian barazkiak eta zerealak eskatzen ditu, beste batzuek alderantziz...”. Eskaera egiteko unean bertan ordaintzen dute internetez, txartelarekin. Eta hurrengo ostegunetik aurrera jaso dezake bakoitzak bere eskaera, ondoen datorkion egun eta orduan, bere giltzarekin banatze puntura joanda.\nBazkide izateko ez da kuota edo permanentziarik jarri behar. Baina egiten den eskaera gutxienez 24 eurokoa izan behar da: “Bada astero eskatzen duen jendea, edo bi astez behin eskatzen duena, baina eskaera egiten duenak gutxieneko hori egin behar du”.\nEskaera egiteko bide nagusia interneta den arren, teknologia berriekin moldatzen ez den jendearekin beste era batera moldatzen dira: batzuk egoitzara joaten zaizkie eta bertan egiten dute eskaera eta beste batzuek telefonoz deituta: “Horretarako elkartzen gara bazkideekin, bakoitzaren beharrak ezagutzeko eta haien moduetara moldatzeko”.\nUrtaro bakoitzean batzar bat egiten dute, urtean lau guztira: “Bazkideen eskura daude balantze eta kontu ekonomiko guztiak. Batzar horietan aurkezten ditugu eta hitz egiten dugu ea asanblada zer moduz dagoen, ea bazkideek ideia berririk duten... kooperatibari buruz hitz egiten da eta guztion artean erabakitzen da aurrera begirako lan-ildoa”.\nZer egiten du: Burujabetzaren alde ari den eragilea. Janari prestatuak.\nNoiz sortua: 2020ko urrian.\nBazkideak: Bi langile-bazkide, bi langile egun erdiz eta 70 bazkide.\nHarremanetarako: 722 856 471 / 722 856 432 ondalankoop@gmail.com / info@ondalankoop.eus\nKanal hauetan artxibatua: Esperientzien kutxa | Eredu ekologikoak | Elikadura burujabetza | Burlata